Remaja mati lemas ketika menjala

KULAI, 20 Mei- Seorang remaja lelaki ditemukan lemas dalam sungai semasa menjala bersama tiga rakan lain berhampiran sebuah restoran makanan segera di Jalan Merbau 3, Bandar Putra, Kulai, Johor, semalam.Mangsa ditemukan pukul 5.54 petang.Komander Operasi Balai Bomba dan Penyelamat Bandar Baru Kulai, Pegawai Bomba Kanan dua Baharuddin Mohd Omar berkata, panggilan kecemasan diterima pukul 4.53 petang dan enam anggota bersama sebuah jentera digerak ke lokasi kejadian.Remaja tersebut disahkan meninggal dunia dan diserah kepada polis.Operasi tamat pukul 6.31 petang.


Kanak-kanak lemas, remaja hilang di Johor

PASIR GUDANG, 20 Mei- Seorang kanak-kanak 11 tahun maut manakala seorang remaja berusia 13 tahun masih hilang selepas jatuh ke dalam Sungai Masai di sini semalam.Komander Operasi Balai Bomba dan Penyelamat (BBP) Pasir Gudang, Penolong Penguasa Bomba Sarhan Akmal Mohamad berkata mangsa lemas, Mohd Danish Ahmad ditemukan pada pukul 5.06 pagi tadi kira-kira 50 meter dari lokasi dia jatuh."Pihaknya menerima panggilan kecemasan pada pukul 11.31 malam semalam."Seramai 13 anggota BBP Pasir Gudang bersama enam anggota Pasukan Penyelamat Di Air (PPDA) Skudai digerakkan ke lokasi kejadian."Operasi menyelam dibuat bermula pada pukul 4.28 pagi tadi."Operasi mencari mangsa hilang, Zahir Ajmal Mohd Idris masih diteruskan."Mayat diserahkan kepada polis untuk tindakan lanjut," katanya menerusi kenyataan.


JALAN TAMING SARI, 20 Mei- Melaka fm kekal relevan sebagai ejen penyampai dasar kerajaan kepada masyarakat khususnya di negeri Melaka.Exco Komunikasi Digital negeri Melaka, Fairul Nizam Roslan berkata, Jabatan Penyiaran Melaka juga berperanan sebagai medium hebahan khusus  untuk memeriahkan lagi Tahun Melawat Melaka (TMM) 2024.Katanya, Melaka fm juga antara yang terpantas dalam menyampaikan maklumat sahih terutama berkaitan program dan hebaban kerajaan negeri.

(Melaka fm kekal relevan sebagai ejen penyampai dasar kerajaan kepada masyarakat khususnya di negeri Melaka)

"Memang penting sekarang berita-berita yang kita sampaikan kepada rakyat mestilah tepat dan sahih beserta fakta sudah semestinya kerajaan negeri Melaka mengharapkan kerjasama yang begitu baik."Ini terutamanya di Melaka fm dan juga RTM untuk menyampaikan berita secara terus kepada rakyat dan benar dan sempena Tahun Melawat Melaka pada tahun 2024 sudah semestinya teman Melaka fm, Melaka fm dan RTM sendiri menjadi satu orang kata media penyampai untuk menghebahkan semua program-program yang dianjurkan kerajaan negeri," kata Fairul Nizam ketika ditemui RTM dalam program Raya Oh Raya Melaka fm, di sini.Hadir sama, Exco Wanita Pembangunan Wanita, Keluarga dan Komuniti, Datuk Kalsom Nordin.Sementara itu, beliau turut menambah, media arus perdana perlu memainkan peranan besar dalam mengukuh asas perpaduan dalam kalangan rakyat.


Jemaah haji diingatkan sentiasa memakai pengenalan diri elak kejadian tidak diingini

MADINAH, 20 Mei- Menjelang musim Haji 1444H, jemaah haji yang bakal tiba di Madinah bermula esok diingatkan supaya sentiasa memakai pengenalan diri atau lencana yang disediakan Tabung Haji (TH) bagi mengelakkan kejadian tidak diingini.Pengurus Zon 1, Mohamad Abbas berkata, lencana yang dipakai dapat membantu jemaah sekiranya tersesat atau pengsan semasa melaksanakan ibadat tersebut."Yang saya nak pesan adalah apabila berada di Tanah suci mereka tidak bawa apa-apa melainkan lencana, lencana tersebut penting."Jadi kita minta jemaah jangan tinggalkan lencana yang dibekalkan, dipakai sepanjang masa walaupun sekadar hendak ke bilik air," kata Mohamad kepada media di sini. Persiapan operasi di zon 1 Madinah kini telah siap dan bersedia menerima kehadiran kumpulan pertama, esok.

(Jemaah haji yang bakal tiba di Madinah bermula esok diingatkan supaya sentiasa memakai pengenalan diri atau lencana yang disediakan Tabung Haji)

Antara perkhidmatan yang akan disediakan di Zon 1 adalah khidmat bagasi, meja khidmat pelanggan, i-talk dan bilik penginapan.Beliau juga menyarankan jemaah untuk memaksimumkan amal ibadat sepanjang berada di Madinah, berikutan kedudukan hotel-hotel yang berdekatan dengan Masjid Nabawi dan Makam Rasullullah SAW.Setiap jemaah dijangka berada antara lima hingga enam hari di Madinah sebelum memasuki Mekah.Sebanyak dua penginapan terdapat di Zon 1 iaitu hotel Anwar Movenpick dan Sajja Hotel, Manakala Emaar Hotel di Zon 2.Seramai enam petugas akan membantu jemaah di Zon 1, dibantu enam pembantu tempatan atau PATUH.


NAPREC: Landskap harta tanah Malaysia bakal mendapat manfaat

(Timbalan Menteri Kewangan, Datuk Seri Ahmad Maslan)

KAJANG, 20 Mei- Landskap harta tanah Malaysia bakal mendapat manfaat daripada projek penyelidikan yang menerima geran Koordinator Penyelidikan Harta Tanah Negara (NAPREC).Timbalan Menteri Kewangan, Datuk Seri Ahmad Maslan berkata hasil kajian ini akan menghasilkan pandangan berharga, penyelesaian inovatif dan cadangan praktikal bagi industri harta tanah negara.

"Memberikan manfaat kepada agensi-agensi kerajaan, seperti JPPH, NAPREC, JKPTD, KPKT, Kementerian, Jabatan Perumahan Negara, REDHA, CIDB, DBKL, House Buyers Association, itu antara yang terlibat dalam menerima segala research and development yang dilaksanakan", kata Ahmad dalam sidang media selepas Majlis Penyerahan Replika Cek NAPREC bagi 15 projek penyelidikan di sini. Datuk Seri Ahmad Maslan turut menyarankan semua penyelidik saling bekerjasama dengan pakar industri dan pihak berkepentingan.Ini bagi berkongsi hasil kajian, bertukar pendapat dan membina rangkaian bagi meningkatkan kualiti penyelidikan.


Ahmad Maslan nafi kadar inflasi naik jika subsidi bersasar bahan api dilaksanakan

KUALA LUMPUR, 20 Mei- Timbalan Menteri Kewangan, Datuk Seri Ahmad Maslan menyangkal dakwaan kadar inflasi akan naik sekiranya subsidi bersasar terutama untuk bahan api dilaksanakan.Menurut beliau, pemberian subsidi bersasar merupakan langkah memperbetulkan keadaan di mana selama ini golongan kaya mendapat subsidi yang lebih banyak berbanding golongan M40 dan B40.

"Apabila orang yang kaya, tidak dapat subsidi minyak, bagaimana harga barang boleh naik. Jadi saya pun tidak nampak kaitannya."Saya harap dikira semulalah 3.8, jadi 10 itu, saya rasa ia nampak macam pelik. Hanya kerana kita menarik subsidi daripada orang kaya," kata Ahmad Maslan kepada media di Majlis Hari Raya Bank Simpanan Nasional (BSN) 2023 di sini. Menurut Datuk Seri Ahmad Maslan lagi, pemberian subsidi ini juga akan diteruskan bagi golongan B40 dan M40, selain subsidi diesel untuk kenderaan awam.


Kerajaan komited mengurangkan pendedahan hutang, liabiliti negara

(Majlis Forum Ekonomi Nasional 2023 anjuran Dewan Perniagaan dan Perindustrian Malaysia di ibu negara)

KUALA LUMPUR, 20 Mei- Kerajaan komited untuk mengurangkan pendedahan hutang dan liabiliti negara.

Timbalan Menteri Kewangan, Steven Sim berkata walaupun pembentangan bajet tahun ini terbesar secara nominal iaitu sebanyak RM388.1 billion.Beliau memberitahu perbelanjaan negara adalah lebih strategik dan berdisiplin dengan defisit bajet akan dikurangkan daripada 5.6 kepada 5.0 peratus.

Pada suku pertama tahun ini, jumlah hutang Kerajaan Persekutuan kepada Keluaran Dalam Negara Kasar (KDNK) pada akhir Mac 2023 berjumlah 59.3."Manakala paras hutang berkanun merekodkan 56.9 peratus daripada KDNK, jauh di bawah had berkanun sebanyak 65 peratus.Matlamat kita adalah untuk mengurangkan defisit bajet kita kepada 3.6%," kata Steven semasa menyampaikan ucap tama pada Majlis Forum Ekonomi Nasional 2023 anjuran Dewan Perniagaan dan Perindustrian Malaysia di ibu negara.


Pengarah APM Kedah meninggal dunia di Everest

KUALA LUMPUR, 20 Mei- Pengarah Angkatan Pertahanan Awam APM Negeri Kedah, Leftenan Kolonel Pertahanan Awam Awang Askandar Ampuan Yaacob, berusia 56 tahun, meninggal dunia ketika misi pendakian ke puncak Everest.Perkara tersebut dimaklumkan APM Negeri Kedah menerusi laman facebook."Walau puncak masih terletak 20 minit dari langkah beliau, namun akibat keletihan yang teramat beliau akhirnya memilih untuk berpatah balik ke Kem 4 dan diraut wajah masih memakai topeng oksigen. "Malangnya, beliau telah menghembuskan nafas terakhir sebelum menghampiri ke Kem 4", menurut catatan facebook APM Kedah.

Kematian Allahyarham disahkan oleh Ketua Misi Pendakian Everest, Tan Sri Dr Salleh Mohd Nor.Menurut laporan,  Allahyarham bersama pasukan mendaki Malaysia dalam misi menawan puncak gunung tertinggi dunia itu sebelum dipercayai terjatuh dari ketinggian hampir 8000 meter dari aras laut.Pasukan penyelamat berusaha membawa Allahyarham turun bagi memudahkan urusan membawa jenazah pulang.Maklumat lengkap mengenai kejadian belum diperolehi setakat ini.


Hujan lebat: 15 Kes pokok tumbang sekitar ibu negara

KUALA LUMPUR, 20 Mei- Lima belas kes pokok tumbang di lokasi sekitar ibu negara dilaporkan kepada Pusat Gerakan Operasi Kuala Lumpur, Jabatan Bomba dan Penyelamat (JBPM) berikutan hujan dan ribut kencang lewat petang tadi.Sejurus menerima panggilan kecemasan menerusi MERS999 dan talian terus ke balai, jentera terus dihantar ke tempat lokasi kejadian untuk tindakan susulan.Pusat Gerakan Operasi (PGO) Jabatan Bomba dan Penyelamat Kuala Lumpur dalam kenyataan memaklumkan lokasi terlibat termasuk di Jalan Sultan Ismail dan Blok 19 Taman Bukit Angkasa dan Flat Danau Kota, Wangsa Maju."Pokok yang tumbang menghempap dua buah kenderaan jenis Toyota Yaris dan Proton Exora, sebuah perodua Myvi serta dua kenderaan lain di tiga lokasi berkenaan.Manakala, di Jalan Kampung Attap, sebatang pokok tumbang di atas jalan raya dan kerja-kerja memotong pokok serta mengalihkan pokok dilakukan."Di Jalan Sultan Ismail, melibatkan sebatang pokok besar tumbang yang menghalang lalu lintas utama. Di Muzium Istana, Jalan Istana dan IPD Sentul, Jalan Sultan Azlan Shah; melibatkan pokok tumbang yang menghalang lalulintas dan jalan raya", menurut kenyataan itu."Di Bayu Mont Kiara, Bukit Kiara, Kuala Lumpur, pokok tumbang menghempap sebuah kenderaan Toyota Alphard."Dua buah kenderaan jenis Myvi dan Saga pula dihempap pokok tumbang di Blok F Apartment Kos Rendah, Bandar Tasik Selatan.

(Lima belas kes pokok tumbang di lokasi sekitar ibu negara dilaporkan)

Manakala, empat kenderaan dihempap pokok tumbang di Jalan Ayer Jernih, Setapak."Di Jalan Kelantan, Bukit Persekutuan, pokok tumbang menghempap tiang elektrik.Kejadian hujan dan ribut kencang turut menumbangkan pokok besar di Jalan Ampang, Ortophedik Hospital yang menghalang lalu lintas utama.Lokasi lain yang terlibat, berhampiran HSBC Bank, Jalan Sultan Ismail, Bukit Bintang, termasuk di Jalan Talalla yang melibatkan kejadian pokok tumbang menghempap sebuah kenderaan.Pokok tumbang turut menghempap lima buah motosikal di Pejabat Kesihatan Kepong.Bagaimanapun, tiada mangsa terlibat dalam semua kejadian di kesemua 15 lokasi yang dilaporkan.


IPOH, 19 Mei- Kerajaan negeri menyasarkan pendapatan RM10 bilion bersempena Tahun Melawat Perak (TMP) 2024.Sasaran itu ditetapkan berdasarkan pencapaian TMP 2019 sebanyak RM7.8 billion.Menurut Exco Jawatankuasa Pelancongan, Loh Sze Yee, bagi tujuan memperhebat promosi, peruntukan tambahan sebanyak RM7 juta disediakan."Kempen ini diadakan bagi melonjak dan merangsang semula pertumbuhan sektor pelancongan negeri Perak pasca-COVID-19 dan secara tidak langsung penganjuran Tahun Melawat Perak 2024."Ini merupakan wadah kepada Tahun Melawat Malaysia iaitu yang pada asalnya 2025 tetapi sekarang kami mendapat maklumat akan ditunda kepada 2026," kata Loh kepada media di sini. Lapan juta pelancong domestik dijangka mengunjungi Perak bersempena TMP 2024.

(Tahun Melawat Perak 2024 sasar pendapatan RM10 bilion)


PUTRAJAYA, 19 Mei - Gula super atau gula putih premium dalam bungkusan hijau yang tular di media sosial baru-baru ini masih belum dipasarkan di Malaysia, kata Menteri Perdagangan Dalam Negeri dan Kos Sara Hidup Datuk Seri Salahuddin Ayub.Beliau berkata syarikat pengeluar utama gula iaitu MSM Malaysia Holdings Bhd (MSM) dan Central Sugars Refinery Sdn Bhd (CSR) mengesahkan bahawa gula dalam gred itu belum dikeluarkan dan dipasarkan dalam negara.Dalam kenyataan di sini hari ini beliau berkata sebarang pengenalan gula baharu di pasaran perlu mendapat kelulusan Kementerian Perdagangan Dalam Negeri dan Kos Sara Hidup (KPDN) terlebih dahulu kerana gula adalah barangan kawalan berjadual.Mengenai dakwaan kononnya berlaku kenaikan harga gula putih, menurutnya gula putih bertapis satu kg masih mengikut harga kawalan runcit semasa iaitu RM2.85/kg (gula kasar) dan RM2.95/kg (gula halus).Baru-baru ini tular di media sosial mengenai pengenalan dan penjualan gula super atau gula premium dalam bungkusan hijau yang dikatakan dijual pada harga RM4.60 sekilogram. -BERNAMA

(Gula putih premium dalam bungkusan hijau belum dipasarkan)


Tiga laluan kontra atasi kesesakan di ibu negara

PUTRAJAYA, 19 Mei-  Tiga laluan kontra akan dibuka pada 3 Julai ini bagi mengurangkan kesesakan jalan raya di ibu negara.Menurut Menteri Pengangkutan, Anthony Loke langkah segera ini diputuskan dalam mesyuarat Jawatankuasa Teknikal Mengenai Kesesakan Jalan Raya (JTMKJR)."Mesyuarat telah bersetuju untuk melaksanakan laluan kontra dari laluan tol PLUS Sg Besi ke Persimpangan BES Raya melibatkan jarak 2.4 kilometer. Ia akan dibuka kepada semua jenis kenderaan persendirian kecuali motosikal. Ini adalah laluan dari arah selatan yang masuk ke KL, selepas Tol Sg Besi, sepanjang 2.4kilometer sampailah ke persimpangan BES Raya," kata Anthony selepas selesai Mesyuarat Jawatankuasa Teknikal Kesesakan Jalan Raya di siniMesyuarat turut memutuskan lalauan kontra di Jalan Cheras dipanjangkan dari Jalan Maharajalela ke Taman Connaught arah selatan pada sebelah petang. Satu lagi laluan kontra khas akan dibuka kepada perkhidmatan Pengangkutan Awam bermula dari Jalan Ampang ke Jalan Tun Razak melibatkan jarak 3 kilometer. Tambah beliau berdasarkan data Dewan Bandaraya Kuala Lumpur (DBKL), sebanyak enam juta kenderaan memasuki Kuala Lumpur dalam tempoh 24 jam dengan 2.2 juta kenderaan dicatatkan pada waktu pagi.

(Anthony Loke berkata tiga laluan kontra atasi kesesakan di ibu negara)

Sementara itu, Anthony menasihati kontraktor pembinaan diminta mematuhi tempoh penutupan jalan yang dimohon bagi mengelak kesesakan jalan raya khususnya di Kuala Lumpur, kata Menteri Pengangkutan, Anthony Loke.

Beliau juga meminta pihak Pihak Berkuasa Tempatan (PBT) agar bertindak lebih tegas dan tidak sewenang-wenangnya meluluskan pelanjutan tempoh penutupan jalan yang dimohon.

"Saya telah menyatakan dalam mesyauarat jawatankuasa tadi dan meminta DBKL supaya lebih tegas dari segi permohonan untuk melanjutkan tempoh penutupan jalan.

'Maksudnya kalau sesebuah syarikat pemaju melaksanakan projek pembangunan, apabila mereka memohon untuk menutup lorong atau pun jalan di mana-mana.

"Satu kawasan dia ada satu tempoh yang diberikan, biasanya tempoh itu tidak panjang. Tiga bulan paling panjang pun enam bulan. Tapi realitinya selalunya berlaku walaupun tempoh yang diberikan itu pendek tetapi dia ditutup lebih panjang, ia minta lanjutan dan sebagainya," kata Anthony kepada media di sini.

Beliau memaklumkan setakat ini terdapat tujuh projek yang melibatkan penutupan jalan di Kuala Lumpur.


JALAN HANG TUAH, 19 Mei- Kerajaan Melaka memerlukan kira-kira RM700 juta untuk mengganti paip usang di seluruh negeri itu. Ketua Pegawai Eksekutif Syarikat Air Melaka Berhad (SAMB), Abd. Rashid Ab Rahman berkata paip usang sepanjang 1,170 kilometer yang dikesan telah berusia 40 tahun berbanding tempoh ditetapkan iaitu 25 tahun.Jelasnya, kadar Air Tidak Berhasil (NRW) di Melaka kini semakin meningkat mencecah 34.8 % berbanding 18.5% pada 2017.“Kita dah buat kiraan dan kita perlukan dana lebih kurang RM700 juta untuk penggantian paip-paip 'asbestor ciment'."Kita perlu ganti paip utama, paip besi. Kita masih lagi menunggu keputusan daripada kerajaan Persekutuan untuk bekerjasama dengan kerajaan negeri untuk cadangan perancangan penggantian paip-paip AC ini ” kata Abd. Rashid selepas pelancaran Unit SAMB Intelligent Command Center (SICC) yang dirasmikan Ketua Menteri, Datuk Seri Ab Rauf Yusoh di sini.

(Abd. Rashid berkata NRW hampir 35%, Melaka perlu RM700 juta ganti paip usang)


T20 digalak guna tenaga solar

PUTRAJAYA, 19 Mei- Kerajaan akan mengumumkan langkah mempermudah dan menyerbar luas penggunaan solar di kediaman domestik, kata Menteri Ekonomi, Rafizi Ramli.Ini bagi menggalakkan lebih banyak isi rumah menggunakan sumber alternatif itu seiring keputusan kerajaan menyasarkan subsidi elektrik dikekalkan hanya buat kumpulan B40 dan M40."Untuk menyasarkan subsidi elektrik agar subsidi elektrik dikekalkan kepada B40 dan M40."Sementara kumpulan pengguna kediaman daripada kumpulan T20 yang menggunakan elektrik pada kadar tinggi, akan mula membayar pada tarif yang lebih hampir dengan harga pasaran," kata Rafizi kepada media di sini. Tambah beliau, dasar susulan akan diumumkan dalam masa terdekat.Ia dijangka membantu mengimbangi kesan kenaikan tarif isi rumah berpendapatan tinggi yang dianggarkan sekitar 10% berbanding majoriti isi rumah di Malaysia.


KAZAN, 19 Mei- Malaysia dan Rusia sepakat mewujudkan perjanjian usahasama dalam sektor pengajian tinggi.Menteri Pendidikan Tinggi, Datuk Seri Mohamed Khaled Nordin berkata, ia bagi memudahkan usaha akreditasi program-program yang ditawarkan universiti kedua-dua negara.Kesepakatan itu dicapai dalam mesyuarat dua hala bersama Timbalan Menteri Sains dan Pengajian Tinggi Rusia, Ayrat Gatiyatov bersempena Forum Kazan 2023."Dengan demikian jika kita dapat jayakan itu melalui MQA dan agensi kelayakan mereka ia akan memudahkan proses untuk mereka menghantar lebih ramai pelajar belajar di Malaysia."Memang ini sesuatu yang kita tekankan kepada Rusia kita memang lama telah hantar ramai pelajar di Rusia. Kita harap Rusia juga melihat kepada Malaysia untuk dihantar pelajar-pelajar mereka, penyelidikan mereka," kata Mohamed Khaled kepada media di sini.Beliau menyaksikan majlis menandatangan MoU antara Universiti Teknologi Malaysia dengan Institute of Biomedical Chemistry (IBMC) Rusia, St. Petersburg Electrotechnical University dan St. Petersburg HSE University.Ketika berucap Mohamed Khaled menegaskan, OIC perlu mewujudkan lebih banyak peluang kerjasama saintifik dan membina kemudahan untuk menggalakkan inovasi serta meningkatkan dana dalam penyelidikan dan pembangunan.

(Datuk Seri Mohamed Khaled berkata Malaysia-Rusia wujud perjanjian usahasama pendidikan tinggi)


PASIR SALAK, 19 Mei- Projek pembinaan Jambatan Bagan Datuk-Sejagop merentangi Sungai Perak yang menghubungkan kawasan Parlimen Bagan Datuk ke Pasir Salak sudah siap dan hanya menunggu masa untuk dibuka kepada pengguna.Kemudahan itu mampu memendekkan perjalanan kepada 15 minit sahaja, berbanding lebih sejam sebelum jambatan tersebut dibina.Menteri Kerja Raya, Datuk Seri Alexander Nanta Linggi berkata lebih 70,000 penduduk sekitar bakal menerima manfaat daripada pembinaan jambatan itu.Ini termasuk pelajar dan guru di beberapa institusi berdekatan seperti MRSM Bagan Datuk, Sekolah Menengah Sains Bagan Datuk dan Politeknik Bagan Datuk.Jelas beliau, sebelum adanya jambatan itu, pengguna yang mahu ke dua kawasan tersebut harus melalui jarak asal, lebih 50-kilometer.

(Jambatan Bagan Datuk-Sejagop siap, pendekkan masa perjalanan/FB Alexander Nanta Linggi)


KKD akan panggil penganjur konsert Coldplay

(Peminat Coldplay yang tidak dapat membeli tiket konsert kumpulan rock British itu giat mencari tiket jualan balik di aplikasi Carousell semasa tinjauan/BERNAMA)

KUCHING, 19 Mei- Kementerian Komunikasi dan Digital (KKD) akan memanggil panganjur konsert Coldplay bagi memahami sistem serta proses penjualan tiket mereka. Menterinya Fahmi Fadzil berkata perkara itu perlu diteliti berikutan rungutan orang ramai yang sukar mendapatkan tiket akibat ‘ulat tiket’ yang membeli dengan kuantiti banyak.Jelas Fahmi, perbincangan itu kelak adalah bagi mengetahui langkah-langkah yang boleh diambil oleh pihak penganjur agar perkara sama tidak berulang.''Kita akan memanggil penganjur konsert tersebut sama-sama dengan KPD serta MCMC untuk memahami perkara itu berlaku'' katanya kepada pemberita selepas melawat ke pusat media di Kompleks Dewan Undangan Negeri DUN Petra Jaya Kuching di sini."Antara perkara yang mungkin akan kita teliti ialah cara tiket itu dibeli, sama ada perlu ada sekatan atau syarat-syarat tertentu dikenakan kepada penganjur.“Kita juga sedang teliti peruntukan undang-undang yang ada sekiranya perlu kita ambil tindakan," tambah beliau.Jualan tiket konsert Coldplay yang bakal diadakan di Stadium Nasional Bukit Jalil telah dibuka seawal pukul 10.00 pagi pada 16 Mei lepas bermula harga RM228 hingga RM3,088.

(Jelas Fahmi, perbincangan itu kelak adalah bagi mengetahui langkah-langkah yang boleh diambil oleh pihak penganjur agar perkara sama tidak berulang)


Peruntukan tambahan baik pulih asrama lelaki

(Datuk Seri Anwar (tiga, kanan) bersama Datuk Seri Mohamad Hasan hari ini, meninjau keadaan pasca insiden kebakaran asrama pelajar lelaki SMKA Dato’ Haji Abu Hassan Sail/BERNAMA)

SEREMBAN, 19 Mei- Peruntukan tambahan disediakan kerajaan pusat bagi membaik pulih asrama lelaki Sekolah Menengah Kebangsaan Agama (SMKA) Datuk Haji Abu Hassan Sail, Rembau yang terbakar Julai tahun lalu.Perdana Menteri, Datuk Seri Anwar Ibrahim berkata Ini menjadikan jumlah keseluruhan peruntukan disalur bagi tujuan itu, RM3.89-juta, berbanding peruntukan asal hampir RM3 juta."Melihat keadaan asrama bumbung dan surau tidak cukup saya minta Menteri Besar bincang dengan Pengarah JKR supaya dapat kelulusan khas dipercepat," katanya. Turut diumum, peruntukan RM310,000 untuk baik pulih fasiliti seperti bilik guru dan surau sekolah.

(Datuk Seri Anwar berkata berkata Ini menjadikan jumlah keseluruhan peruntukan disalur bagi tujuan itu, RM3.89-juta, berbanding peruntukan asal hampir RM3 juta)


Selesai isu: Fokus lawatan kerja Menteri KKD ke Sarawak

(Fahmi Fadzil (duduk dua, kiri) meluangkan masa menyantuni petugas media di Dewan Undangan Negeri Sarawak di Petra Jaya/BERNAMA)

KUCHING, 19 Mei- Menyelesaikan masalah internet di Sarawak, antara fokus lawatan kerja Menteri Komunikasi dan Digital, Fahmi Fadzil ke negeri tersebut.Beliau dijadual mengadakan kunjungan hormat terhadap Premier Sarawak untuk bersama-sama meneliti penyelesaian komprehensif bagi isu berkenaan.Jelas Fahmi, kerajaan negeri menerusi Perbadanan Ekonomi Digital Sarawak (SDEC) telah membina lebih 600 menara telekomunikasi di negeri itu.Bagaimanapun, hampir separuh daripadanya tidak digunakan syarikat telekomunikasi.Bagi mengatasi isu berkenaan, Suruhanjaya Komunikasi dan Multimedia Malaysia boleh mengesyorkan kepada syarikat telekomunikasi agar menyediakan perkhidmatan di kawasan tersebut."Yang utama isu internet, beberapa masalah prasarana untuk diselesaikan," kata Fahmi kepada media di sini.

(Fahmi ketika ditemui media berkata menyelesaikan masalah internet di Sarawak, antara fokus lawatan kerja Menteri Komunikasi dan Digital)


Pendapatan boleh belanja bersih ganti B40, M40, T20

PUTRAJAYA, 19 Mei- Kerajaan akan melakukan peralihan dasar sosio ekonomi menggunakan pendekatan berasaskan pendapatan boleh belanja bersih isi rumah.Menurut Menteri Ekonomi Rafizi Ramli, pendekatan itu menggantikan pendekatan berasaskan pendapatan B40, M40 dan T20 yang digunakan ketika ini. "Ada banyak perbincangan mengenai pendekatan ini kerana dia tidak menggambarkan sepenuhnya dari segi perbandingan kemampuan daripada satu isi rumah kepada isi rumah lain kerana ada banyak pembolehubah lain, daripada pendapatan semata-mata. Pembolehubah itu termasuklah berapa tanggungan anak, lokasi dan sebagainya," kata Rafizi kepada media di sini.Menurutnya, peralihan ini akan dilakukan secara berfasa dan dijangka bermula Januari 2024.Data yang akan digunakan diambil daripada Pangkalan Data Utama (PADU).Penubuhan PADU akan mempercepat peralihan kerajaan untuk membangunkan program dan inisiatif berpandukan kedudukan pendapatan boleh belanja bersih isi rumah.

(Rafizi berkata pendekatan itu menggantikan pendekatan berasaskan pendapatan B40, M40 dan T20 yang digunakan ketika ini)


ACWW ke-30, disertai 84 negara

PUTRAJAYA, 19 Mei- Yang Di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah berkenan hadir ke Persidangan Persatuan Wanita Desa Sedunia (ACWW) ke-30 di Putrajaya.Berangkat sama, Pemangku Raja Pahang Tengku Hassanal Ibrahim Alam Shah.Seramai 454 ahli ACWW dari 84 buah negara menyertai persidangan tersebut yang julung kalinya dianjurkan di negara ini.Tunku Hajah Azizah dalam titah pembukaan baginda mengalu-alukan kehadiran semua delegasi sepanjang tempoh lapan hari persidangan."Selaku tuan rumah penganjur, kami telah mencuba untuk menggabungkan dan mempamerkan kepelbagaian budaya, masakan, kraftangan, tempat menarik untuk lawatan sehari dan program pasangan bagi membolehkan anda semua merasai pengalaman berada di Malaysia bersama kami. "Kami berharap anda menikmati penginapan anda dan gembira untuk membuktikan Tema Persidangan ini iaitu Kepelbagaian adalah Kekuatan Kita" titah baginda.Perasmian persidangan disempurnakan oleh Yang Di-Pertuan Agong, Al-Sultan Abdullah Ri'ayatuddin Al-Mustafa Billah Shah.Turut Hadir, Perdana Menteri Datuk Seri Anwar Ibrahim dan Isteri, Datuk Seri Dr. Wan Azizah Wan Ismail.Penganjuran ACWW ke-30 dihoskan Pertubuhan Perkumpulan Perempuan (WI) Pahang yang dipengerusikan Raja Permaisuri Agong sendiri.

(Tunku Hajah Azizah Aminah Maimunah Iskandariah)


KKD teliti masalah capaian internet di Sarawak

KUCHING, 19 Mei- Kementerian Komunikasi dan Digital (KKD) sedia meneliti masalah capaian internet yang dihadapi oleh rakyat Sarawak. Menterinya Fahmi Fadzil berkata, perkara itu merupakan fokus utama dalam lawatan kerja rasmi beliau ke Bumi Kenyalang bermula hari ini."Tapi utama isu internet, beberapa masalah prasarana serta isu menara-menara tidak ada kuali. Jadi ini antara perkara yang kita sedar untuk diteliti dan diselesaikan," katanya ketika ditemui pemberita di Kompleks Dewan Undangan Negeri DUN Sarawak Petra Jaya Kuching.Mengulas lanjut, beliau berkata terdapat lebih 600 menara yang diusahakan oleh Perbadanan Ekonomi Digital Sarawak, namun ianya masih kurang daripada separuh jumlah itu.Beberapa langkah segera turut diteliti bagi menyelesaikan masalah tersebut termasuk memanggil syarikat telekomunikasi gergasi serta meminta tindakan daripada Suruhanjaya Komunikasi dan Multimedia (SKMM) berkaitan perkara tersebut.Terdahulu, Fahmi turut meluangkan masa beramah mesra bersama-sama pengamal media yang membuat liputan pada Persidangan Dewan Undangan Negeri Sarawak di Bilik Media DUN pagi tadi.


Pertandingan Pidato Rukun Negara dapat penyertaan menggalakkan

AYER KEROH, 19 Mei- Lebih 1,300 peserta dijangka menyertai Pertandingan Pidato Rukun Negara Peringkat Kebangsaan Piala Pusingan Tuan Yang Terutama Yang di-Pertua Negeri Melaka 2023.Sehingga hari ini, sebanyak 1,229 penyertaan telah diterima.Exco Perpaduan Negeri Ngwe Hee Sem berkata, lima kategori dipertandingkan iaitu kategori sekolah rendah (bergandingan), kategori sekolah menengah (bergandingan) dan kategori institusi pengajian tinggi.Turut dibuka kategori bukan Melayu dan Kategori Awam.Katanya, pertandingan ini dapat memberikan pendedahan kepada masyarakat dan generasi muda agar lebih memahami peranan Rukun Negara sebagai asas perpaduan dan jati diri dalam membina Malaysia MADANI."Penyertaan pertandingan Pidato Rukun Negara Peringkat Kebangsaan Piala Pusingan Tuan Yang Terutama Yang di-Pertua Negeri Melaka telah dibuka secara rasminya pada 15 Mei 2023 Isnin lalu dan tarikh tutupnya pada 28 Julai 2023."Para peserta akan dinilai menerusi video rakaman penyertaan yang dihantar kepada urusetia dan yang mereka layak akan ke pertandingan akhir pada 14 september 2023," katanya kepada pemberita dalam sidang media Pertandingan Pidato Rukun Negara Peringkat Kebangsaan Piala Pusingan Tuan Yang Terutama Yang Di-Pertua Negeri Melaka di Seri Negeri, di sini.


DUN Perak: Dewan persidangan berwajah baharu

IPOH, 19 Mei- Persidangan Dewan Undangan Negeri (DUN) Perak ke-15 bermula Isnin ini berwajah baharu. Ia selepas pengubahsuaian dilakukan membabitkan ruang dalaman Dewan Negeri dengan kos dianggar RM1 juta.Menurut Yang Dipertua Dewan Negeri Perak Datuk Mohammad Zahir Abdul Khalid, antara penambahbaikan dilakukan termasuk menaik taraf meja, kerusi, sistem audio dan visual. "Sudah 25 tahun kita Tidak buat penampahbaikan. Jadi ini dapat memberikan keselesaan dan suasana yang lebih segar seiring dengan iltizam memartabatkan Dewan Negeri sebagai Institusi Legislatif Tertinggi negeri," katanya.Sidang DUN Perak akan berlangsung selama empat hari.Dua Rang Undang-Undang akan dibawa pada persidangan kali ini iaitu Enakmen Hotel Perak 2023 dan Enakmen Perladangan Unggas (Pindaan) 2023.


Pembinaan LTU antara Karak ke Simpang Pelangai bakal dibina

LIPIS, 19 Mei- Projek pembinaan Lingkaran Tengah Utama (LTU) bernilai RM1 bilion antara Karak ke Simpang Pelangai, Bentong bakal dibina.Pembinaan peojek itu akan dilaksana setelah reka bentuk laluan jajaran tersebut siap menjelang Ogos ini, sebelum dibawa ke pengetahuan pihak kerajaan negeri Pahang.Timbalan Menteri kerja Raya, Datuk Seri Abdul Rahman Mohamad berkata, Jabatan Kerja Raya (JKR) kini dalam peringkat menyediakan reka bentuk jajaran laluan berkenaan bermula daripada Lebuhraya Pantai Timur 1 (LPT1) ke Simpang Pelagai kira-kira sejauh 30 kilometer."Sebenarnya kita memang ada perancangan untuk menyambung laluan hingga ke negeri Johor, Negeri Sembilan. Tetapi untuk fasa pertama ini, laluan itu akan dibuat ke Pelangai," katanya pada Majlis Rumah Terbuka Aidilfitri Kementerian Kerja Raya di sini.Tambahnya, setelah reka bentuk itu siap, pihak JKR akan membawa ke pengetahuan kerajaan negeri dan kemudiannya akan dibentangkan menjelang Bajet 2024 pada penghujung tahun ini. Beliau sebelum itu diminta mengulas kenyataan seorang Pengerusi Jawatan Kuasa  Kerajaan Tempatan, Perumahan, Alam sekitar dan Teknologi Pahang, Datuk Seri Johari Harun supaya kerajaan menyambung jalan raya di bawah projek LTU antara Karak ke Simpang Pelangai.Katanya, pihak JKR juga dalam perancangan untuk menyambung projek LTU antara Simpang Pelangai, Bentong melalui Negeri Sembilan ke Johor Bharu selepas projek LTU Karak - Simpang Pelangai dibina.


KUCHING, 19 Mei- Tiga sekeluarga tinggal sehelai sepinggang selepas rumah mereka di Kampung Gersik musnah dalam satu kebakaran awal pagi tadi. Menurut Ketua Balai Bomba dan Penyelamat Petra Jaya, Latif Iring dalam kejadian sekitar pukul 1.50 pagi itu, pihaknya telah menggerakkan sebuah jentera pemadam dengan kekuatan 20 anggota dengan bantuan daripada Balai Bomba dan Penyelamat Padungan.Latif Iring memberitahu, dua daripada penghuni rumah terbabit sempat menyelamatkan diri semasa kejadian dengan melompat keluar.Ketika dihubungi pemberita, beliau menjelaskan pihaknya telah berjaya mengawal kebakaran dalam tempoh 10 minit.Tindakan pantas itu telah berupaya mengawal kebakaran dari merebak ke empat lagi rumah berdekatan.Bagaimanapun tiada kemalangan jiwa dilaporkan dan punca kebakaran sedang disiasat.


Malaysia, Rusia sepakat wujudkan perjanjian usahasama dalam sektor pendidikan

KAZAN, 19 Mei- Malaysia dan Rusia sepakat untuk mewujudkan perjanjian usahasama dalam sektor pengajian tinggi.Menteri Pengajian Tinggi Datuk Seri Mohamed Khaled Nordin berkata, ia bagi memudahkan usaha akreditasi program-program yang ditawarkan universiti kedua-dua negara.Kesepakatan itu dicapai pada mesyuarat dua hala bersama Timbalan Menteri Sains dan Pengajian Tinggi Rusia, Ayrat Gatiyatov sempena Forum Kazan 2023."Dengan demikian jika kita dapat jayakan perkara itu melalui Agensi Kelayakan Malaysia (MQA) dan agensi kelayakan Rusia, maka ia akan memudahkan proses untuk mereka menghantar lebih ramai pelajar untuk belajar di Malaysia. "Perkara ini sesuatu yang kita tekankan kepada Rusia, kerana kita memang telah hantar ramai pelajar dan penyelidik ke sana dan kita harap perkara sama akan dilakukan negara itu. Jadi ini antara perkara-perkara yang telah kita capai melalui forum di Kazan ini," katanya.Beliau kemudian menyaksikan majlis tandatangan perjanjian persefahaman antara Universiti Teknologi Malaysia dan Institute of Biomedical Chemistry (IBMC) Rusia, St. Petersburg Electrotechnical University dan St. Petersburg HSE University.

Khaled kemudian menyampaikan ucaptama pada sidang bertajuk Kerjasama dalam Sains dan Pengajian Tinggi bersama negara Pertubuhan Kerjasama Islam (OIC).Dalam ucapannya, beliau menegaskan agar OIC perlu mewujudkan lebih banyak peluang untuk kolaborasi saintifik, membina kemudahan untuk menggalakkan inovasi serta meningkatkan dana dalam penyelidikan dan pembangunan.Ia boleh dicapai menerusi projek kerjasama antarabangsa pada skala global disertai organisasi antarabangsa, sektor perniagaan dan pakar-pakar dalam pertubuhan tersebut.Sementara itu, Khaled menyatakan kesediaan Malaysia dalam membantu Republik Tatarstan membangunkan keupayaannya dalam sektor pendidikan.Ini terutamanya dalam bidang halal serta sektor perbankan dan kewangan Islam."Kita mempunyai kekuatan dalam soal ini di mana antara universiti kita yang utama menerajui soal halal, perbankan, sistem perbankan serta kewangan islam adalah Universiti Sains Islam Malaysia (USIM)."Pihak presiden menyambut baik perkara itu kerana memang mahu membangunkan keupayaan dalam bidang halal dan juga sektor perbankan serta kewangan Islam."Hasrat itu disuarakan Presiden Republik Tatarstan, Rustam Minnikhanov dalam sesi kunjungan hormat sempena Forum Kazan kali ke-14 bertemakan Rusia dan Dunia Islam.Tambahnya, republik itu berpotensi menjadi penghubung bagi meneroka peluang dalam sektor pendidikan tinggi di Rusia, terutama membabitkan wilayah Islam.


Seorang maut, kemalangan bas di LPT2

DUNGUN, 19 Mei- Seorang maut serta sembilan penumpang cedera apabila sebuah bas persiaran terbabas di Lebuh Raya Pantai Timur 2 (LPT2).Kejadian dipercayai berlaku 5.00 pagi tadi antara Bukit Besi Dungun menuju ke Ajil di Hulu Terengganu.Maklumat awal yang diterima daripada Pengurus Perniagaan Wilayah LPT2 TS Suhaimi Samat, 21 lagi penumpang terselamat.Mangsa yang cedera dibawa ke Hospital Dungun untuk rawatan lanjut.Ts Suhaimi memaklumkan bas persiaran terbabit membawa 17 lelaki dan 14 penumpang wanita.


Cadangan kempen "Buy Malaysia First", tingkatkan aktiviti perdagangan tempatan

PUTRAJAYA, 19 Mei- Kerajaan dicadang untuk merancakkan semula pelaksanaan Kempen 'Buy Malaysia First' bagi membantu pemain industri tempatan yang tidak dapat menjalankan aktiviti perdagangan di sesetengah negara akibat halangan bukan tarif (Non-Tariff Barrier).Timbalan Perdana Menteri merangkap Menteri Perladangan dan Komoditi, Datuk Seri Fadillah Yusof berkata cadangan itu antara yang dikemukakan kepadanya menerusi sesi dialog bersama pemain industri agrokomoditi di Putrajaya, semalam."Kalau kita nak mengeksport ke negara-negara lain, ada "Non-Tariff Barrier" yang diperkenalkan tetapi di Malaysia, kita tidak memperkenalkan banyak perkara. Banyak perkara yang bebas masuk ke negara kita.Jadi, mereka juga memohon supaya kita boleh memberi penekanan semula terhadap "Buy Malaysia First". Selain itu, bagaimana kita dapat melihat semula produk-produk negara kita sendiri dalam negara kita sendiri. Itu antara maklumat yang dikongsi oleh pemain industri sendiri," kata Fadillah kepada pemberita dalam sidang media, di sini.

Tambahnya, kementerian akan menggunakan maklumat-maklumat yang dikumpul dalam sesi dialog tersebut untuk membantu kementerian menetapkan keutamaan dalam sektor tersebut bagi belanjawan tahun 2024.Sesi dialog yang julung kali diadakan itu mengumpulkan 250 pemain industri agrokomoditi seluruh negara.Terdapat 55 isu dan cadangan wakil industri akan dipertimbangkan dan diperhalusi kementerian dalam masa terdekat agar isu yang dibangkitkan dapat diselesaikan secara holistik.


Timbulkan sentimen 3R, tindakan tegas menanti pelaku - KPN

KUALA LUMPUR, 19 Mei- Polis Diraja Malaysia (PDRM) akan mengambil tindakan tegas terhadap mana-mana individu yang menyentuh isu sensitif membabitkan 3R iaitu bangsa, agama dan institut diraja.Ketua Polis Negara, Tan Sri Acryl Sani Abdullah Sani berkata tindakan dan siasatan akan dijalankan Pasukan Siasatan Khas yang diwujudkan sejak Mac lalu. "Kita akan ambil tindakan yang pantas untuk menyiasat, memastikan pelakunya dikesan dan dikenakan tindakan undang-undang yang sewajarnya.Ini adalah untuk memastikan keharmonian masyarakat majmuk di negara kita akan sentiasa terpelihara serta demi kesejahteraan negara," kata Acryl Sani kepada pemberita ketika ditemui media selepas Majlis Hi-Tea Bersama Media di Bukit Aman.

Ia bagi memastikan hantaran yang menyentuh isu 3R , khususnya yang ditularkan di media sosial dapat dihindari. Tambahnya, sebanyak 18 kertas siasatan dibuka membabitkan kes 3R bermula Mac hingga bulan ini.Siasatan dibuat mengikut Seksyen 4(1) Akta Hasutan 1948, Seksyen 298A Kanun Keseksaan dan Seksyen 233 Akta Komunikasi dan Multimedia 1998.


Peratus remaja merokok meningkat, mekanisme GEG kekal dalam RUU

PUTRAJAYA, 19 Mei- Penggunaan rokok elektronik atau vape dalam kalangan remaja di negara semakin meningkat daripada 9.8% pada 2017 kepada 14.9%, tahun lalu.Kementerian Kesihatan (KKM) akan membentangkan Rang Undang-Undang (RUU) Kawalan Produk Tembakau dan Merokok 2022 yang akan mengawal selia semua produk merokok termasuk rokok elektronik.Menurut Timbalan Menteri Kesihatan, Tuan Lukanisman Awang Sauni, RUU tersebut diwujudkan bertujuan untuk melahirkan Generasi Penamat Rokok (GEG) bagi menangani masalah perokok di Malaysia terutamanya dalam kalangan generasi muda."Melalui RUU ini, kita berharap akan dapat mengisi kelopongan semasa berkenan isu berkaitan peraturan dan juga apakah tindakan-tindakan yang boleh kita ambil, melalui penggunaan vape ini.Selain itu, melalui mekanisme GEG ini, kita kekal untuk memastikan generasi yang lahir dan berusia 18 tahun pada tahun yang kita akan tetapkan nanti, tidak dibenarkan untuk pengambilan rokok dan kemudiannya vape," kata Lukanisman kepada pemberita pada Majlis Pelancaran Dapatan Tinjauan Kebangsaan Kesihatan dan Morbiditi 2022, di sini.

RUU juga telah ditambah baik supaya ia jelas terhadap kawalan rokok dan rokok elektronik kepada generasi penamat.Dalam pada itu, KKM akan meningkatkan aktiviti penguatkuasaan terutamanya kepada penjual yang menjual rokok dan alkohol kepada remaja.


TPM umum peruntukan RM10,000 untuk MPP UiTM

PUNCAK ALAM, 19 Mei- Kerajaan akan memberi peruntukan sebanyak RM10,000 kepada Majlis Perwakilan Pelajar (MPP) di 34 kampus Universiti Teknologi Mara (UiTM) seluruh negara.Menurut Timbalan Perdana Menteri, Datuk Seri Dr. Ahmad Zahid Hamidi, peruntukan tersebut akan diagihkan bermula pertengahan tahun ini. Datuk Seri Dr. Ahmad Zahid berkata peruntukan yang diagihkan itu perlulah digunakan dengan mengikut garis panduan yang ditetapkan. "Peruntukan itu kita beri sebagai usaha untuk menangani permasalahan dalam kalangan pelajar terutama pelajar yang datang dari keluarga yang tidak berkemampuan. Contohnya, kegunaan aktiviti motivasi dan sebagainya. Mungkin boleh diguna pakai ketika cuti panjang atau cuti semester. Mereka boleh ke kawasan desa untuk membantu anak-anak desa bagi memberikan motivasi untuk memasuki Institut Pengajian Tinggi (IPT)," kata Zahid kepada media selepas Majlis Riang Ria Anjuran MPP UiTM.

Tambah Zahid, sekiranya peruntukan tersebut digunakan mengikut garis panduan yang betul, ia akan ditambah lagi menjelang akhir tahun ini.


Menteri Agama pantau proses dokumentasi bakal jemaah haji 2023

KUALA LUMPUR, 19 Mei- Menteri di Jabatan Perdana Menteri (Hal Ehwal Agama), Datuk Dr. Mohd Na'im Mokhtar melakukan tinjauan mengejut ke Bangunan Tabung Haji (TH) bagi melihat sendiri proses operasi dan dokumentasi bakal jemaah haji yang akan berlepas tidak lama lagi.  Beliau telah meninjau Unit Pasport dan Visa Tabung Haji, unit yang penting dalam pengurusan proses dokumentasi visa, pasport, pembahagian tempat penginapan serta penerbangan bakal jemaah haji. "Saya rasa yang paling penting ialah kesiapsiagaan kakitangan TH dan tahap komited mereka dapat kita lihat dalam menguruskan visa, memastikan permohonan jemaah haji ini untuk mendapatkan visa berjalan dengan lancar.Kita nampak macam mudah tapi bila ia melibatkan dua negara antara kerajaan Malaysia dan kerajaan Arab Saudi, di situ kita nampak ada sedikit cabaranlah," kata Dr. Naim kepada pemberita di ibu negara.

Tambahnya lagi, warga kerja TH telah bekerja selama 24 jam dengan sistem giliran bagi memastikan kelancaran perjalanan bakal jemaah Haji Malaysia ke tanah suci pada 21 Mei ini. Bukan itu sahaja, beliau turut menekankan bahawa proses menguruskan dokumentasi haji tidaklah semudah yang disangka dan ia memerlukan kesabaran dan penelitian rapi kerana melibatkan dua negara iaitu Malaysia dan kerajaan Arab Saudi. Beliau turut memberikan kata-kata semangat buat semua warga kerja TH yang komited menjalankan amanah dan tanggungjawab demi memudahkan proses bakal jemaah haji.


Khabar angin bekalan gula tidak cukup tidak benar

KUALA LUMPUR, 18 Mei- Bekalan gula di negara ini dijamin mencukupi, menurut Menteri Perdagangan Dalam Negeri dan Kos Sara Hidup, Datuk Seri Salahuddin Ayub.Beliau menasihati rakyat agar tidak membuat pembelian panik dan mempercayai khabar angin kononnya bekalan keperluan harian itu tidak mencukupi."Saya harap rakyat jangan percaya tentang berita yang tidak disahkan oleh KPDN. "Semalam KPDN mengadakan libat urus dengan dua syarikat pengeluar gula yang terbesar iaitu MSM dan CSR."Menerusi sesi libat urus itu kita dimaklumkan bahawa bekalan mencukupi," kata Salahuddin selepas Majlis Pameran dan Persidangan Francais Antarabangsa Malaysia 2023 (FIM2023) di sini.

(Datuk Seri Salahuddin menafikan khabar angin bekalan gula tidak cukup tidak benar)


Empangan air Selangor boleh bertahan sehingga 6 bulan

KUALA SELANGOR, 18 Mei- Kapasiti bekalan air di Selangor setakat ini mampu bertahan sehingga enam bulan jika musim panas berpanjangan, kata Menteri Besar Selangor, Datuk Seri Amirudin Shari. Jumlah itu meliputi bekalan di tujuh empangan dengan kesemuanya mencatat paras air dengan bacaan lebih 95% ."Di empangan-empangan kita semuanya dalam kapasiti yang sangat baik. Ada yang melimpah semalam dua tiga hari lepas berlaku hujan."Alhamdulillah kita bersyukur walaupun kita sudah masuk El Nino kita masih menerima hujan," kata Amirudin kepada media di sini.Tambah beliau, jika paras air empangan menyusut, kerajaan negeri juga mempunyai bekalan tambahan dari 98 kolam takungan yang mampu bertahan hingga dua bulan.

(Datuk Seri Amirudin berkata empangan air Selangor boleh bertahan sehingga 6 bulan)


Skim Jaminan Air Mentah Selangor mula operasi awal 2024

(Datuk Seri Amirudin berkata Projek merangkumi empat fasa itu juga bertujuan memastikan bekalan air mentah mencukupi ketika musim kemarau)

KUALA SELANGOR, 18 Mei- Projek Skim Jaminan Air Mentah Selangor (SJAM) yang dibangunkan bagi menangani masalah gangguan bekalan air dijangka beroperasi awal tahun depan, kata Menteri Besar Selangor, Datuk Seri Amirudin Shari. Projek yang dibiayai sepenuhnya kerajaan negeri itu 51% siap setakat 30 April lalu."Kalau projek ini insya-Allah kalau ikut jadual bulan 10, tapi kita akan tengok juga sebab dia akan melibatkan ujian, simulasi dan sebagainya. Jadi harapnya menjelang tahun depan semuanya berjalan baik. Tapi kita akan cuba cepatkan sebaik mungkin. Saya juga akan pantau projek ini dari masa ke masa untuk pastikan tiada lagi kelewatan untuk elak sebarang risiko henti tugas gangguan bekalan akibat pencemaran," kata Amirudin kepada media di sini.Melibatkan kos RM320 juta, SJAM mampu menampung keperluan 1.6 juta akaun melibatkan 7 juta pengguna di Selangor, Lembah Klang dan Putrajaya.Projek merangkumi empat fasa itu juga bertujuan memastikan bekalan air mentah mencukupi ketika musim kemarau.

(Datuk Seri Amirudin berkata Projek yang dibiayai sepenuhnya kerajaan negeri itu 51% siap setakat 30 April lalu)


(Datuk Seri Saifuddin berkata semua ahli politik sebaliknya diminta agar tidak membelakangkan fakta sebenar berhubung isu itu)

PUTRAJAYA, 18 Mei- Jangan polemikkan isu penggunaan kalimah Allah demi kepentingan politik semata-mata.Semua ahli politik sebaliknya diminta agar tidak membelakangkan fakta sebenar berhubung isu itu, serta berhenti menjadikannya 'modal politik' untuk menghadapi Pilihan Raya Negeri.Menteri Dalam Negeri, Datuk Seri Saifuddin Nasution Ismail menjelaskan, terdapat percanggahan arahan pentadbiran Kementerian Dalam Negeri (KDN), dengan keputusan Kabinet yang berlaku pada tahun 1986.Sehubungan itu, formula penyelesaiannya perlu dikaji dan dikawal selia secara komprehensif sebelum dipersembahkan kepada Majlis Raja-Raja.Semua pihak diminta bertenang dan menyerahkan kepada kerajaan untuk menyelesaikan isu tersebut dalam masa terdekat, mengikut Akta Penerbitan dan Mesin Cetak 1984."Itulah yang menjadi pertikaian utama. Apabila ada percanggahan, berdasar fakta kes, tindakan pihak berkuasa menahan dan menyekat bahan penerbitan itu yang mengandungi kalimah itu dikatakan tidak mengikut undang-undang. Jadi, oleh itu menimbulkan reaksi yang pelbagai. Hakikatnya mahkamah tidak pernah memutuskan perkara mengenai dengan aspek teologi, aspek agama, seumpama kebenaran mengguna kalimah Allah oleh Jill Ireland," kata Saifuddin selepas menghadiri Majlis Anugerah Perkhidmatan Cemerlang Tahun 2022 dan Majlis Pesaraan Tahun 2023 Jabatan Pendaftaran Negara (JPN).

(Datuk Seri Saifuddin Nasution menyampaikan ucapan pada Majlis Anugerah PerkhidmatanCemerlang dan Persaraan Jabatan Pendaftaran Negara di Puspanitapuri/BERNAMA)


Jangan beli tiket konsert daripada ulat tiket

(Fahmi ditemu bual selepas program Jom Baca Bersama 10 Minit di KKD)

PUTRAJAYA, 18 Mac- Kementerian Komunikasi dan Digital mengambil serius isu ulat tiket menjual semula tiket konsert kumpulan muzik antarabangsa, Coldplay pada harga yang melampau.Menterinya, Fahmi Fadzil berkata Suruhanjaya Komunikasi dan Multimedi (MCMC) telah diarah mengambil tindakan berkaitan iklan jualan semula tiket itu di media sosial.Beliau berkata terdapat unsur penipuan dan MCMC perlu memastikan hantaran tersebut diturunkan oleh pengendali platform berkenaan."Kita tidak boleh membenarkan aktivit-aktiviti jenayah seperti ini. Bagi saya ulat tiket itu satu aktviti tidak patut berlaku. Jadi kita akan teliti dan kita akan ambil tindakan," kata Fahmi selepas program Jom Baca Bersama 10 Minit di Kementerian Komunikasi dan Digital (KKD) disini.Tambah beliau, pihaknya telah meminta Kementerian Perdagangan Dalam Negeri dan Kos Sara Hidup agar membuat pemantauan mengenai perkara itu.Orang ramai dinasihatkan agar membeli tiket konsert melalui sumber yang sah bagi mengelak penipuan dan menjadi mangsa ulat tiket.

(Fahmi ingatkan jangan beli tiket konsert daripada ulat tiket)


Kamera AWAS mungkin dipasang di kawasan kemalangan

TELUK INTAN, 18 Mei- Sejumlah RM1.7 juta diperuntukkan bagi kerja penyelenggaran jalan Persekutuan di FT58 Jalan Bidor - Teluk Intan untuk mengurangkan kadar kemalangan di lokasi itu.Menteri Kerja Raya, Datuk Seri Alexander Nanta Linggi berkata pihaknya tidak menolak kemungkinan melakukan pemasangan Kamera Sistem Keselamatan Kesedaran Automatik (AWAS) di kawasan berkenaan yang dikatakan sering berlakunya kemalangan. "Apa-apa idea baharu kita boleh duduk bersama sebab memang itu adalah satu kaedah untuk kita mencegah kemalangan. Supaya kita boleh beri amaran kepada pemandu, kamera ada jaga-jaga jangan terlalu laju nanti kena denda. Ini belum lagi dalam program kita, tapi ada kemungkinan," kata Alexander selepas mengadakan tinjauan di jalan Persekutuan di FT058 Jalan Bidor - Teluk Intan di sini. Dalam perkembangan lain, Alexander memaklumkan sejumlah RM30 juta telah diluluskan bagi kerja menaik taraf Jalan Raya Timur Barat (JRTB) Gerik-Jeli.

(Datuk Seri Alexander berkata kamera AWAS mungkin dipasang di kawasan kemalangan)


(Datuk Seri Abdul Rahman ditemui media berkata syarikat konsesi dalam proses memuktamadkan reka bentuk)

LIPIS, 18 Mei- Cadangan pelebaran lorong Lebuhraya Kuala Lumpur - Karak (KLK) diluluskan dan akan dilaksanakan oleh ANIH Berhad selaku pemegang konsesi lebuh raya berkenaan.Timbalan Menteri Kerja raya , Datuk Seri Abdul Rahman Mohamad berkata syarikat konsesi dalam proses memuktamadkan reka bentuk.Kerja pembinaan fizikal di tapak dijangka bermula pada Julai ini siap pada tahun 2026.KLK yang baharu nanti dijangka lebih selesa, cepat, mudah dan cekap dalam menangani isu kesesakan yang sering berlaku di Lebuhraya KL-Karak terutamanya pada musim perayaan, cuti umum dan hujung minggu."Menjelang Julai ini kita akan mula buat pelebaran jalan Lebuhraya Karak bawah Lembaga Lebuhraya Malaysia yang bernilai RM1.7 bilion. Kita akan mula sepanjang 42.3 kilometer dan kita akan membina satu lagi terewong di lebuh raya tersebut," kata Abdul Rahman selepas majlis Rumah Terbuka Adilfitri  Parlimen Lipis, di sini. Kerja pelebaran itu bermula dari Plaza Tol Gombak ke Persimpangan Mempaga dan Lebuhraya Lingkaran Tengah Utama Central Spine Road ke Plaza Tol Bentong.Ia turut melibatkan tambahan pembinaan sebuah terowong dua lorong baharu yang akan dibina bersebelahan dengan terowong sedia ada arah Timur dan penyediaan lampu jalan di sepanjang jajaran yang terlibat.

(Cadangan pelebaran lorong Lebuhraya Kuala Lumpur - Karak lulus/Foto fail)


RM300 harga maksimum penerbangan sehala ke Sabah, Sarawak

(Anthony Loke ketika sidang media pada Majlis Jamuan Raya KTMB 2023 di Stesen Keretapi Kuala Lumpur/BERNAMA)

KUALA LUMPUR, 18 Mei- Sebanyak 17,708 tiket penerbangan sehala dari Semenanjung ke Sabah atau Sarawak dijual pada harga maksimum RM300, bersempena Pesta Kaamatan dan Hari Gawai.Harga istimewa itu ditawarkan semua syarikat penerbangan dalam negara untuk tempoh perjalanan pada 27, 28 dan 29 Mei ke Sabah, manakala 29, 30 dan 31 Mei ke Sarawak.Menteri Pengangkutan, Anthony Loke berkata kerajaan bersetuju memberi bantuan subsidi pembelian tiket penerbangan sehala bagi laluan-laluan tersebut."Seperti yang saya kata kita ada tiket 17,000 lebih untuk semua laluan ini. Jadi sudah tentu ramai yang sudah beli tiket. Yang beli tiket awal mungkin dia sudah dapat harga yang sudah murah dan sebagainya."Kita ambil pendekatan mana-mana baki tiket yang masih ada sebab kita tahu apabila baki tiket tidak banyak harga akan meningkat jadi kita beli balik tiket itu dan kita jual balik dengan harga RM300 sahaja. Ini satu pendekatan yang kita fikirkan untuk membantu rakyat," kata Anthony kepada media di sin.Tambah beliau, projek rintis itu bertujuan menyelesaikan masalah harga tiket penerbangan yang mahal ketika musim perayaan.Sekiranya berjaya, ia akan dibentangkan kepada Kabinet agar boleh dijadikan inisiatif berterusan.

(Anthony Loke semasa sidang media pada Majlis Jamuan Raya KTMB  2023)


Bekalan telur ayam melebihi permintaan

KUALA LUMPUR, 18 Mei- Bekalan telur ayam dalam negara berada pada tahap melebihi permintaan ketika ini.Lembaga Pemasaran Pertanian Persekutuan (FAMA ) telah melaksanakan kerjasama strategik dengan 11 pembekal utama telur ayam di seluruh negara bagi mendapatkan bekalan yang mencukupi.Timbalan Perdana Menteri Datuk Seri Dr Ahmad Zahid Hamidi berkata, pada masa ini, FAMA mempunyai kapasiti membekalkan 1.33 juta biji telur seminggu.Bekalan itu diedarkan terus ke premis peruncitan FAMA selain melalui kerjasama strategik dengan perantara pasaran. "Kerana telur adalah harga barangan kawalan maka harga itu ditetapkan kepada harga yang telah dikeluarkan mengikut jadual. Dalam perkara ini yang penting pengguna tetap dapat bekalan. "Saya telah mengarahkan agar pihak FAMA membuka lebih banyak pasar tani mengikut kepadatan penduduk di satu kawasan."FAMA telah diarahkan membuka mengikut nisbah penduduk. FAMA harus mempunyai perancangan untuk membuka sebanyak 1,391 pasar tani," kata Ahmad Zahid kepada media di sini.Hingga 8 Mei ini sebanyak 28.10 juta biji telur ayam telah diedarkan kepada pengguna.

(Datuk Seri Dr Ahmad Zahid bekalan telur ayam melebihi permintaan)


(Anthony Loke pada Majlis Pelancaran Nama Baharu Bagi Jalan Temiang Kepada Jalan Dr Chen Man HinTeo Kok Seong)

SEREMBAN, 18 Mei- Kerajaan Negeri Sembilan menukar nama Jalan Temiang kepada Jalan Dr Chen Man Hin, bekas Ahli Parlimen Seremban, sebagai tanda penghormatan kepada jasa mendiang.Menteri Pengangkutan, Anthony Loke yang juga Ahli Parlimen Seremban menyifatkan inisiatif itu sebagai langkah baik mengabadikan jasa tokoh tersebut."Jadi, sumbangan beliau sudah tentu besar dan kita hargai sumbangan beliau."Dan dengan menamakan jalan ini, adalah satu pengiktirafan besar kepada perjuangan dan sumbangan beliau. Jadi, saya sekali lagi ucapkan terima kasih kepada pihak kerajaan negeri," kata Loke kepada pemberita selepas merasmikan Majlis Pelancaran Nama Baharu Bagi Jalan Temiang Kepada Jalan Dr Chen Man Hin di sini.Mendiang Dr Chen dikenali sebagai seorang yang berdedikasi dalam perkhidmatannya sebagai Ahli Parlimen Seremban dan telah memegang jawatan tersebut selama lima penggal.Jalan yang ditukar nama itu meliputi jarak sepanjang 3.3 kilometer dan merupakan laluan utama penduduk setempat.

(Jalan Dr Chen Man Hin nama baharu Jalan Temiang)


21 individu positif dadah diberkas

GEORGE TOWN, 18 Mei- Seramai 21 individu diberkas positif dadah di sebuah pusat hiburan di Jalan Burma, di sini, awal pagi tadi.Kesemua mereka terdiri daripada 12 lelaki tempatan dan sembilan wanita warga asing berumur antara 20 hingga 35 tahun.Ketua Polis Pulau Pinang, Datuk Khaw Kok Chin berkata, serbuan bermula pukul 12.30 tengah malam itu dijalankan sepasukan polis dari Jabatan Siasatan Jenayah Narkotik Ibu Pejabat Kontinjen (IPK) Pulau Pinang.“Rata -rata mereka didapati positif dadah antaranya jenis methamphetamine dan amphetamine.“Kesemua wanita yang ditahan terdiri daripada warga Thailand dan China,” katanya dalam satu kenyataan media hari ini.

Tambahnya, serbuan itu turut merampas 10 paket plastik berisi serbuk methylenedioxy-methamphetamine (MDMA) seberat 275 gram.Kes disiasat mengikut Seksyen 39B Akta Dadah Berbahaya 1952 dan Seksyen 15(1)(a) akta sama.


Ustaz Dr Razali, guru dalam perjalanan penuh liku- PM

KUALA LUMPUR, 18 Mei- Perdana Menteri Datuk Seri Anwar Ibrahim menzahirkan rasa sedih atas pemergian pengasas dan Presiden Angkatan Belia Islam Malaysia (ABIM) yang pertama Dr Razali Nawawi yang meninggal dunia di Hospital Pakar An-Nur pada pukul 6.45 pagi tadi. Dalam hantaran di Facebook, Anwar berkata Allahyarham merupakan seorang penjana dan pendiri ABIM yang gigih bersama beliau dan rakan yang lain, selain merupakan antara guru dalam perjuangannya yang penuh liku.“Amat menyedihkan tatkala Ustaz Dr. Razali Nawawi yang kami kasihi telah meninggalkan dunia ini. Saya sempat menziarahi beliau minggu lepas yang sedang uzur. Semoga Allah merahmati rohnya dan memaafkan semua kesalahannya.“Mendoakan keluarga dan insan tersayang yang ditinggalkan tabah dan dikurniakan kekuatan oleh Allah SWT. Innalillahi wainnailaihirajiun,” katanya. Pada 13 Mei lepas, Perdana Menteri meluangkan masa menziarahi Razali di kediamannya yang pada ketika itu berada dalam keadaan uzur.


Pengasas ABIM meninggal dunia

KUALA LUMPUR, 18 Mei- Pengasas dan bekas Presiden Angkatan Belia Islam Malaysia (ABIM) Prof Dr. Ustaz Razali Nawawi meninggal dunia pada pukul 6.45 pagi tadi di Hospital Pakar An-Nur Bangi.Berita pemergian Allahyarham diumumkan menerusi Facebook ABIM.Menurut hantaran itu, jenazah Allahyarham Ustaz Razali dimandi, dikafan dan disolatkan di Masjid Al-Umm, Bandar Baru Bangi, Selangor, pada pukul 10.00 pagi. Jenazah dijangka dikebumikan selepas solat Zohor.Allahyarham Ustaz Razali berusia 83 tahun.Hujung minggu lalu, Perdana Menteri Datuk Seri Anwar Ibrahim dan isteri, Datuk Seri Dr Wan Azizah Wan Ismail sempat meluangkan masa menziarahi Allahyarham di kediamannya.Ustaz Razali menjadi Presiden ABIM pertama pada 1972 dan telah memperkenalkan sistem usrah sebelum diambil alih oleh Datuk Seri Anwar sebagai Presiden ABIM yang kedua pada 1974.Allahyarham telah memainkan peranan penting dalam membentuk dan memajukan organisasi tersebut, yang terus berjuang untuk kepentingan umat Islam di Malaysia.Beliau kemudiannya berkhidmat sebagai Dekan Kulliyyah Undang-Undang Universiti Islam Antarabangsa dari tahun 1983 hingga 1993.

(Perdana Menteri dan isteri meluangkan masa menziarahi Ustaz Razali di kediamannya, hujung minggu lalu)


Zhao Leji tiba di Malaysia, lawatan tiga hari

SEPANG, 18 Mei- Penggubal undang-undang tertinggi China, Zhao Leji tiba di Kompleks Bunga Raya di Lapangan Terbang Antarabangsa Kuala Lumpur (KLIA) bagi lawatan mesra rasmi ke Malaysia sehingga 20 Mei ini.Zhao, pengerusi Jawatankuasa Tetap Kongres Rakyat Kebangsaan, membuat lawatan ke negara ini atas jemputan Speaker Dewan Rakyat Malaysia (Dewan Rakyat) Datuk Johari Abdul. Sejurus tiba di KLIA sekitar jam 8.15 pagi tadi, Zhao kemudian memeriksa kawalan kehormat terdiri daripada 26 pegawai dan anggota Batalion Pertama Rejimen Renjer Diraja yang diketuai Kapten Mohd Hafeez Abdul Halim.Beliau bersama 57 orang delegasinya disambut oleh Timbalan Speaker Dewan Rakyat, Alice Lau Kiong dan Duta Besar China ke Malaysia, Ouyang Yujing.Ahli jawatankuasa tetap biro politik Parti Komunis China (CPC) itu juga akan berada di Malaysia selama tiga hari dan akan menghadap Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan bertemu dengan Perdana Menteri Datuk Seri Anwar Ibrahim.Beliau juga akan ke Melaka sebagai sebahagian daripada lawatannya termasuk melawat Jonker Walk, Muzium Warisan Baba dan Nyonya serta Selat Melaka sebelum berlepas pulang ke Beijing pada Sabtu.Hari ini, penggubal undang-undang tertinggi China itu dijadual mengadakan mesyuarat delegasi dua hala dengan Speaker Dewan Rakyat Datuk Johari Abdul dan Speaker Dewan Negara Tan Sri Dr Rais Yatim.


PM tiba di Kuching, bakal rasmi Seminar Antarabangsa Imam As-Syafi’i

KUCHING, 18 Mei- Perdana Menteri Datuk Seri Anwar Ibrahim dan isteri Datuk Seri Dr Wan Azizah Wan Ismail tiba di Kuching bagi lawatan singkat ke negeri ini. Ketibaan beliau di Lapangan Terbang Antarabangsa Kuching pada pukul 10:30 pagi disambut oleh Premier Sarawak Datuk Patinggi Tan Sri Abang Johari Tun Openg. Datuk Seri Anwar akan merasmikan Seminar Antarabangsa Imam As-Syafi’i yang akan berlangsung di Pusat Konvensyen Borneo Kuching BCCK.Turut hadir menyambut ketibaan beliau, ialah Timbalan Premier Sarawak, Datuk Amar Awang Tengah Ali Hasan dan Datuk Sri Dr Sim Kui Hian serta beberapa barisan kabinet negeri.Perdana Menteri dijangka berangkat pulang ke ibu negara selepas tengah hari kelak.


Kerjasama QGB, BDB rancakkan sambutan LIMA'23

LANGKAWI, 18 Mei- Qew Group Berhad (QGB) menjalinkan kerjasama strategik dengan Bina Darul Aman Berhad (BDB) dalam merancakkan sambutan Pameran Udara dan Maritim Antarabangsa Langkawi 2023 (LIMA'23) yang berlangsung mulai 23 Mei ini.Kerjasama berpanjangan dengan BDB juga bagi mengukuhkan usaha pembangunan perniagaan syarikat untuk meneroka peluang dalam pelbagai sektor di Langkawi dan Kedah secara amnya.Menurut Pengerusi Eksekutif Kumpulan QGB, Datuk Dr. Muhamad Iqbal Mohamad, syarikat menyasarkan RM500 juta kos pembangunan kasar atau GDC untuk tempoh jangka masa pertengahan dan panjang.Antara perancangan awal adalah kerjasama dengan membangunkan tanah seluas 60 ekar milik BDB dengan menganjurkan Air Venture Food Fest sepanjang LIMA'23 berlangsung.Tambah beliau lagi, program tersebut akan bermula 20 hingga 30 Mei 2023 dari pukul 8.00 pagi hingga 12.00 tengah malam.

Faslliti yang tersedia adalah sebanyak 150 ruang niaga dengan 2,500 tempat letak kereta.Beliau demikian pada sidang media di Padang Matsirat, di sini.Hadir sama, wakil BDB, Syed Rofli Syed Ahmad dan Timbalan Presiden QGB, Dr. Mohamad Faiz Mohd Sobri.


Mad Zaidi dilantik KSU KPK

PUTRAJAYA, 18 Mei- Datuk Mad Zaidi Mohd Karli@Sukari dilantik sebagai Ketua Setiausaha (KSU) Kementerian Perladangan dan Komoditi (KPK) berkuat kuasa hari ini.Mad Zaidi, 53, sebelum ini adalah Timbalan Ketua Setiausaha (Perladangan dan Komoditi) di kementerian sama.Ketua Setiausaha Negara Tan Sri Mohd Zuki Ali berkata Mad Zaidi berpengalaman luas dalam pelbagai bidang meliputi perancangan strategik, pengurusan dan bidang-bidang teras berkaitan perladangan dan komoditi.

"Dengan pengalaman dan kredibiliti yang dimilikinya, saya yakin beliau mampu melaksanakan tanggungjawab dengan meneruskan misi kementerian dalam meningkatkan daya saing global Malaysia menerusi produk-produk agrikomoditi yang bernilai tinggi dan lestari," katanya dalam kenyataan hari ini.Berkelulusan Ijazah Sarjana Sains dari Universiti Putra Malaysia dan Sarjana Sains dari University of London, Mad Zaidi telah berkhidmat dalam perkhidmatan awam selama 28 tahun dengan jawatan pertama disandang adalah Penolong Pengarah di Kementerian Perdagangan Antarabangsa dan Industri.


Penswastaan Boustead Holdings terus raih momentum

KUALA LUMPUR, 18 Mei- Lembaga Tabung Angkatan Tentera (LTAT) mencatatkan kemajuan dalam usaha untuk menswastakan Boustead Holdings Berhad (BHB).LTAT dalam satu kenyataan berkata, "pada masa ini, pegangan sahamnya di dalam BHB adalah 90.49% yang dikumpulkan daripada pemerolehan melalui pasaran terbuka dan penerimaan daripada pemegang saham melalui tawaran."Bagi mengelakkan keraguan, pada tarikh Notis Tawaran, pegangan saham LTAT di dalam BHB adalah sebanyak 59.42%.LTAT telah mengeluarkan Notis mengenai Tawaran Pengambilalihan Sukarela Bersyarat kepada Lembaga Pengarah BHB pada 2 Mac untuk baki 40.58% saham yang tidak dimilikinya untuk tawaran tunai sebanyak 85.5 sen sesaham.Ketua Eksekutifnya, Dato’ Nazim Rahman berkata, perkembangan terbaharu ini merupakan peristiwa penting dalam urus niaga korporat LTAT.Ini kerana ia membolehkan LTAT menyahsenaraikan BHB dalam tempoh tarikh tutup pertama pada 22 Mei tertakluk kepada kelulusan kawal selia yang diperolehi untuk memenuhi syarat Tawaran. Namun Tawaran itu kekal bersyarat sehingga mendapat kelulusan badan kawal selia.


Pemasangan landasan ECRL bermula akhir tahun

KUALA LUMPUR, 18 Mei- Pemasangan landasan pertama Projek Laluan Rel Pantai Timur (ECRL) melibatkan laluan dari Gebeng, Pahang menghala ke Dungun, Terengganu dijadual bermula akhir tahun ini. Ia melibatkan laluan sepanjang 90 kilometer.Pengurus Pembinaan Wilayah (Pahang) Malaysia Rail Link Sdn Bhd, Khairi Khalid Abdul Rahman memaklumkan, "pemasangan dijangka siap antara tiga ke empat bulan."Ia kemudian diteruskan dari Gebeng ke Maran dengan jangkaan pemasangan sepanjang 1.5 kilometer."Kerja pemasangan bermula di Gebeng kerana material yang digunakan termasuk mesin pemasangan landasan adalah dari China dan selari dengan perancangan projek. Bagi kerja penembusan Terowong Berkembar Genting pula, setakat ini kerja pengorekan terowong yang merentasi Banjaran Titiwangsa telah mencapai lebih 2.5 kilometer bagi setiap satu terowong.Ia akan menjadi terowong rel terpanjang di Asia Tenggara apabila siap kelak.

(Projek Laluan Rel Pantai Timur (ECRL))


Keselamatan dan kesihatan pekerjaan bertambah baik, selepas Akta 514 dikuatkuasa

PETALING JAYA, 18 Mei- Landskap keselamatan dan kesihatan pekerjaan (KKP) negara akan bertambah baik secara berperingkat, selepas Akta Keselamatan dan Kesihatan Pekerjaan; Akta 514 dikuatkuasakan.Timbalan Menteri Sumber Manusia Mustapha Sakmud berkata perundangan yang lebih terperinci diperlukan bagi menjelaskan isu-isu penting terutamanya, sektor pembinaan."Industri binaan antara industri pemangkin dalam negara yang berkait rapat dengan sektor ekonomi lain dan merupakan barangan modal bagi menyediakan infrastruktur industri lain. "Sehubungan itu, aspek keselamatan dan kesihatan pekerjaan (KKP) perlu diutamakan secara teliti dan komprehensif untuk memenuhi hasrat mewujudkan persekitaran dan tempat kerja yg lebih selamat dan sihat," katanya pada majlis Persidangan Tahunan Keselamatan dan Kesihatan Persatuan Kontraktor Binaan Malaysia.Seramai 300 peserta hadir pada persidangan tersebut dan terdiri daripada pemain industri binaan.Persidangan itu memberi fokus terhadap keselamatan dan kesihatan pekerjaan dalam pengurusan industri binaan selain memberi penerangan berkaitan Akta 514.


Pembangunan fasiliti kesihatan Terengganu, KKM umum lima inisiatif

KUALA LUMPUR, 18 Mei- RM72.5 juta diperuntuk menerusi Rancangan Malaysia ke-12 bagi projek pembangunan baharu fasiliti kesihatan di Terengganu.Usaha tersebut, antara lima inisiatif diperkenal Kementerian Kesihatan; KKM bagi menambah baik perkhidmatan kesihatan di negeri tersebut.Menteri Kesihatan Dr Zaliha Mustafa menerusi kenyataan memaklumkan, "Klinik Kesihatan Hiliran, Kuala Terengganu bakal menerima peruntukan tambahan RM17 juta untuk menyiapkan Jabatan Kecemasan dan Pesakit Luar."Manakala, "tiga klinik terjejas banjir akan menerima peruntukan khas RM500,000."Hospital Dungun yang diklasifikasikan sebagai projek sakit akan disiapkan tahun ini, selain 53 buah klinik daif juga menerima dana RM8.9 juta.Zaliha menjelaskan, kesemua inisiatif itu bakal meningkatkan sistem penyampaian perkhidmatan kesihatan selari dengan pembangunan Kertas Putih Kesihatan.


JPN Terengganu pandang serius isu pembakaran terbuka

KUALA TERENGGANU, 17 Mei- Jabatan Pendidikan Negeri (JPN) Terengganu memandang serius insiden pembakaran terbuka yang telah berlaku di dalam kawasan sebuah sekolah harian di sini baru-baru ini.Pengarah JPN Terengganu Abdul Muie Ngah menegaskan sebarang aktiviti pembakaran terbuka tanpa kebenaran adalah dilarang sama sekali selaras dengan saranan pihak berkuasa.Ini termasuk arahan berkaitan penangguhan aktiviti luar darjah yang melibatkan pelajar dan guru ketika cuaca panas ini.Peringatan itu juga turut disampaikan kepada kontraktor-kontraktor pembersihan yang telah dilantik bagi kerja-kerja pembersihan di dalam kawasan sekolah seluruh negeri ini.Tambahnya, insiden pembakaran terbuka tersebut masih dalam siasatan."Kita telah mengingatkan semua kontraktor-kontraktor yang berkaitan dengan kebersihan sekolah memastikan tidak berlaku pembakaran terbuka dan bukan itu sahaja kita mengingatkan semua warga pendidik bahawa kita tertakluk pada akta dan SOP yang telah ditetapkan berkaitan dengan pembakaran terbuka," katanya kepada pemberita di sini.Terdahulu, sebuah jentera Jabatan Bomba dan Penyelamat Malaysia (JBPM) telah dikejarkan ke sebuah sekolah bagi memadamkan kebakaran yang merebak ketika melakukan kerja-kerja pembersihan di dalam kawasan sekolah itu.

(Tambahnya, insiden pembakaran terbuka tersebut masih dalam siasatan)


Kerajaan komited tingkatkan peranan Malaysia dalam hal ehwal antarabangsa

PUTRAJAYA, 17 Mei - Kerajaan Perpaduan akan terus berusaha meningkatkan peranan Malaysia dalam hal ehwal antarabangsa termasuk ASEAN dan Pertubuhan Kerjasama Islam (OIC).Perdana Menteri, Datuk Seri Anwar Ibrahim berkata penglibatan tenaga profesional yang kompeten melalui Kementerian Luar dilihat mampu merealisasiakan hasrat tersebut.Kementerian itu katanya telah menunjukkan prestasi cemerlang dalam mempromosikan dasar dan konsep Malaysia Madani di peringkat antarabangsa.

"Saya ingin mengambil kesempatan mengucapkan setinggi-tinggi penghargaan dan terima kasih kerana sumbangan dan khidmat yang ditunjukkan pegawai, profesional dan penjawat awam di Wisma Putra... sangat membanggakan saya."Kerajaan Perpaduan akan terus mengangkat peranan dan martabat supaya hubungan antarabangsa akan diberikan keutamaan dan dengan itu peranan rakan-rakan juga tentunya akan bertambah," kata Anwar ketika berucap pada Majlis Sambutan Aidilfitri Kementerian Luar (Wisma Putra), di sini.Tambah Anwar, berdasarkan pengalamannya sejak mula berkhidmat untuk negara serta lawatan ke beberapa negara, apa sahaja kejayaan yang dicapai adalah hasil komitmen berterusan yang ditunjukkan oleh pegawai kementerian.Sejak dilantik sebagai Perdana Menteri pada November tahun lalu, Datuk Seri Anwar telah melakukan 10 lawatan antarabangsa ke sembilan negara.Antaranya Indonesia, Brunei, Singapura, Thailand, Tukiye, Filipina, Arab Saudi, Kemboja, China, dan terbaharu Indonesia bagi Sidang Kemuncak ASEAN ke-42.


Ringgit ditutup rendah berbanding dolar AS

KUALA LUMPUR, 17 Mei - Ringgit terus ditutup rendah berbanding dolar AS hari ini disebabkan oleh indeks dolar AS (DXY) yang lebih tinggi.Pada 6 petang, mata wang tempatan itu turun kepada 4.5250/5275 berbanding dolar AS 4.4975/5005 ketika ditutup pada Selasa.Ketua Ekonomi dan Kewangan Sosial Bank Muamalat Malaysia Bhd, Dr Mohd Afzanizam Abdul Rashid berkata ringgit menurun selepas DXY meningkat 0.4 peratus kepada 102.96 mata daripada 102.56 mata.Beliau berkata, kadar pengangguran terkini bagi ekonomi United Kingdom (UK) menunjukkan bahawa pasaran buruhnya semakin lemah apabila kadar pengangguran terus meningkat kepada 3.9 peratus pada Mac daripada 3.8 peratus sebelumnya, kenaikan bulan yang kedua selepas kadar pada 3.7 peratus bertahan untuk beberapa bulan.Ini mungkin membayangkan Bank of England akan menjadi kurang agresif kerana dasar monetari yang tegas telah menjejaskan ekonomi UK.

Situasi ini juga mungkin telah memberikan rangsangan kepada dolar AS kerana pertumbuhan global kelihatan akan lemah. Justeru, pengelakan risiko menguasai pasaran pertukaran mata wang asing, mendorong permintaan yang lebih tinggi untuk mata wang selamat, katanya kepada Bernama.Pada penutup dagangan, ringgit diniagakan kebanyakannya tinggi berbanding kumpulan mata wang utama.Ia susut berbanding euro kepada 4.9006/9033 daripada 4.8991/9024 ketika ditutup pada Selasa, meningkat berbanding pound Britain kepada 5.6300/6331 berbanding 5.6367/6405 dan menokok berbanding yen Jepun kepada 3.3039/30602 daripada 3.3126/3150 sebelum ini.Mata wang tempatan itu juga diniagakan kebanyakannya rendah berbanding mata wang Asean. Ia mengukuh berbanding baht Thailand kepada 13.2059/2182 daripada 13.2400/2547 ketika ditutup pada Selasa, manakala ia merosot berbanding rupiah Indonesia kepada 304.2/304.6 daripada 303.4/303.8.Ringgit susut kepada 3.3659/3686 berbanding dolar Singapura daripada 3.3659/3686 semalam dan turun berbanding peso Filipina kepada 8.05/8.06 daripada 8.02/8.06.-BERNAMA


Kukuh penguatkuasaan dasar kalimah Allah satu keputusan matang

KUALA LUMPUR, 17 Mei - Sebarang cadangan yang akan dipersembahkan oleh Jemaah Menteri kepada Majlis Raja-Raja bagi mengukuhkan penguatkuasaan dasar kalimah Allah disifatkan satu keputusan matang. Demikian dinyatakan Yang Dipertua Yayasan Dakwah Islamiah Malaysia (YADIM), Datuk Hasanuddin Mohd Yunus. Jelasnya, rakyat juga perlu mendokong prinsip yang termaktub dalam Rukun Negara agar perpaduan dan kehormanian dapat diperkukuh."Kerajaan ini telah berada dalam 'track' yang betul, cuma pastikan jangan terkeluar daripada 'track' itu, dalam kes ini jangan emosional, jangan maki hamun, jangan kaitkan isu ini dengan kepartian kerana ini isu negara yang semua orang perlu sama-sama mempertahankan, kalimah Allah tidak boleh disalahgunakan oleh penganut agama lain sewenang-wenangnya, selagi dipertahankan tidak timbul segala kekeliruan,"jelas beliau.

(Yang Dipertua Yayasan Dakwah Islamiah Malaysia (YADIM), Datuk Hasanuddin Mohd Yunus)

Pandangan ini turut disokong Presiden Angkatan Belia Islam Malaysia (ABIM), Muhammad Faisal Abdul Aziz. "Kita menyambut baik cadangan Perdana Menteri bersama kabinet untuk mempersembahkan cadangan yang lebih baik kepada Majlis Raja-Raja berhubung dengan cadangan memperkuat undang-undang penguatkuasaan larangan penggunaan kalimah Allah oleh bukan Islam khususnya di Semenanjung."Jadi kita mengharapkan supaya dalam konteks Kerajaan Madani ini mempertahankan kesucian agama Islam, mempertahankan yang hak, serta yang paling penting dalam konteks normal pengamalan Islam," menurut beliau.


Bangunan kerajaan dipantau, elak risiko runtuhan

KUALA LUMPUR, 17 Mei - Semua bangunan milik kerajaan yang berisiko berlaku runtuhan akan sentiasa dipantau.Ini susulan kejadian tanah runtuh yang berlaku berhampiran Akademi Pencegahan Rasuah Malaysia (MACA) dan Institut Integriti Malaysia (IIM) bulan lepas.Menteri Kerja Raya, Datuk Seri Alexander Nanta Linggi berkata setakat ini tiada angka spesifik bagi bangunan yang mempunyai masalah.

“Kita memantau beberapa bangunan kerajaan bagi mengelakkan berlakunya kejadian yang berulang kerana tidak semua mempunyai masalah yang sama,” katanya ketika ditemui pada majlis Interaksi Warga Kerja Raya dan Sambutan Aidilfitri Bersama Menteri Kerja Raya, di sini.Nanta turut memaklumkan setakat ini tiada pergerakan tanah yang dikesan selepas pihaknya memasang alat pengesan pergerakan tanah di lokasi kejadian tanah runtuh berhampiran MACA dan IIM itu pada 26 April lepas. “Semua kerja penting untuk sementara waktu ini telah dibuat di lokasi dan laluan kawasan berkenaan. Kebocoran pada sistem perpaipan bekalan air di kawasan terlibat juga sudah dibaik pulih,” katanya.


PM pertahan ketetapan dasar kerajaan berkenaan isu kalimah Allah - Zahid

KUALA LUMPUR, 17 Mei - Timbalan Perdana Menteri, Datuk Seri Dr Ahmad Zahid Hamidi hari ini mengadakan pertemuan bersama Perdana Menteri, Datuk Seri Anwar Ibrahim sebelum mesyuarat kabinet bermula bagi menzahirkan pandangan dan pendirian akar umbi UMNO terhadap isu kalimah Allah.Jelas beliau, Perdana Menteri menyatakan komitmen untuk terus mempertahan ketetapan dasar kerajaan berkenaan isu penggunaan kalimah Allah sebagaimana yang telah diputuskan oleh Mahkamah Persekutuan pada 2014."Pada masa sama, kerajaan akan memperkemas isu penguatkuasaan terhadap dasar penggunaan kalimah Allah dan memutuskan untuk mempersembahkan cadangan kepada Majlis Raja-Raja."Ini bagi memastikan kedudukan Islam sebagai agama Persekutuan sebagaimana peruntukan perlembagaan akan terus terpelihara, selain mengekalkan perpaduan dan keharmonian antara kaum dan agama di Malaysia," kata beliau melalui Facebooknya, hari ini.

Terdahulu, Perdana Menteri memaklumkan mesyuarat Jemaah Menteri hari ini membincangkan keputusan Peguam Negara untuk menarik balik rayuan terhadap kes Jill Ireland berhubung bahan penerbitan yang mengandungi kalimah Allah.Dalam hal itu katanya, Jemaah Menteri mengambil maklum bahawa keputusan yang dibuat hanya berkisar soal pentadbiran dan tidak merubah ketetapan Mahkamah Persekutuan pada tahun 2014.


Kerajaan Johor nekad selesaikan masalah jaringan internet

JOHOR BAHRU, 17 Mei- Kerajaan Johor nekad menyelesaikan masalah rakyat khususnya melibatkan jalan berlubang, jaringan internet dan kesesakan di kedua-dua pintu keluar masuk sempadan laluan darat selewat-lewatnya tahun depan.Menteri Besarnya, Datuk Onn Hafiz Ghazi berkata kerajaan Persekutuan dan negeri sedang bekerjasama dalam memastikan perkara itu terlaksana selari dengan inisiatif Johor Maju 2030."Komitmen ditunjukkan kerajaan berjaya mengurangkan sehingga 30 minit tempoh perjalanan pengembara yang berulang alik dari Johor ke Singapura untuk bekerja di republik itu, setiap hari."Komuniti perniagaan termasuk dari luar negara perlu tahu bahawa kerajaan negeri serius dalam menyelesaikan permasalahan berbangkit agar mereka mempunyai pengalaman lebih baik dan pulangan lebih tinggi terhadap pelaburan mereka," katanya kepada pemberita di sini.


Niaga hadapan emas ditutup rendah

KUALA LUMPUR, 17 Mei- Kontrak niaga hadapan emas di Bursa Malaysia Derivatives ditutup lebih rendah dengan 99 lot diniagakan hari ini.Kontrak bulan semerta Mei 2023 merosot kepada US$1,988.10 setiap troy auns daripada US$2,013.20 setiap troy auns semasa ditutup semalam.Kontrak bagi Jun 2023, Julai 2023, Ogos 2023, Oktober 2023 dan Disember 2023 semuanya ditutup pada US$1,996.30 setiap troy auns.Harga emas fizikal berada pada US$2,007.45 setiap troy auns seperti yang diterbitkan oleh London Bullion Market Association pada 16 Mei 2023.- BERNAMA


KUALA LUMPUR, 17 Mei - Kadar antara bank jangka pendek ditutup stabil hari ini berikutan operasi Bank Negara Malaysia (BNM) yang menyerap lebihan mudah tunai daripada sistem kewangan.Mudah tunai dalam sistem konvensional naik kepada RM39.99 bilion daripada RM37.04 bilion pagi ini, manakala mudah tunai dalam dana Islam merosot kepada RM24.14 bilion berbanding RM27.29 bilion sebelumnya.Awal hari ini, bank pusat menawarkan dua tender pasaran wang konvensional dan satu tender repo berbalik.

Bank pusat turut mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada pukul 4 petang, bank pusat menawarkan tender pasaran wang konvensional bernilai RM39 bilion dan tender pasaran wang Murabahah bernilai RM24.1 bilion, kedua-duanya bagi wang sehari.Kadar Semalaman Islam Malaysia (MYOR-i) berada pada 2.98 peratus pada 16 Mei 2023. -BERNAMA


KKM, MetMalaysia kerjasama kenal pasti lokasi alami suhu tinggi

SERDANG, 17 Mei - Kementerian Kesihatan (KKM) sentiasa bekerjasama rapat dengan Jabatan Meteorologi Malaysia (MetMalaysia) bagi mengenal pasti lokasi yang mengalami suhu tinggi di seluruh negara.Ini bagi tujuan kesiapsiagaan daripada aspek perkhidmatan kesihatan.Menterinya, Dr Zaliha Mustafa bagaimanapun sekali lagi menegaskan bahawa status sistem kesihatan negara yang ketika ini berhadapan dengan cuaca panas berada dalam keadaan terkawal.

“Pemantauan kami terhadap cuaca panas semasa adalah berterusan dan kami di kementerian telah berhubung dengan Jabatan Kesihatan negeri untuk memastikan kemudahan penjagaan kesihatan seperti hospital awam disediakan untuk sebarang kemasukan pesakit yang menunjukkan gejala berkaitan haba," katanya kepada pemberita selepas menghadiri rumah terbuka hari raya kementeriannya di Taman Ekspo Pertanian Malaysia (MAEPS), di sini.Dalam pada itu, Dr. Zaliha turut mengingatkan orang ramai yang mempunyai gejala strok haba agar segera mendapatkan rawatan bagi mengelakkan sebarang komplikasi yang lain.Sementara itu, berhubung kes jangkitan COVID-19, Dr Zaliha berkata situasi kini masih dalam keadaan terkawal meskipun terdapat daerah yang diisytihar sebagai zon merah iaitu di Tuaran, Sabah.Katanya, peningkatan kes di daerah berkenaan susulan penggunaan kod kriteria pemantauan lama terhadap zon tersebut.“Kes di Tuaran kita tidak perlu panik secara keseluruhan di Sabah antara kes yang jumlahnya kurang 100 setiap minggu dan ia dikira berdasarkan kod pemantauan yang lama. Kalau kita tengok kes satu dan dua kes sahaja,” katanya.


PRU DUN Negeri Sembilan, pembahagian kerusi PH bakal dimuktamadkan

SEREMBAN, 17 Mei- Pengerusi Pakatan Harapan (PH) Negeri Sembilan, Datuk Seri Aminuddin Harun memaklumkan pembahagian kerusi Dewan Undangan Negeri (DUN) Negeri Sembilan bagi menghadapi Pilihan Raya Umum (PRU) DUN akan dimuktamadkan dalam masa dua minggu lagi.Mengenai calon yang akan bertanding pada PRU DUN itu, katanya ia bergantung kepada parti masing-masing."Kita sekarang ini telah mengadakan rundingan dengan rakan-rakan PH. Ia dijangka dimuktamadkan dalam masa terdekat," katanya kepada pemberita di sini.Selain Negeri Sembilan, negeri lain yang menghadapi PRU DUN ialah Selangor, Pulau Pinang, Terengganu, Kelantan dan Kedah.Pada Pilihan Raya Umum ke-14 (PRU14), PH memenangi 20 daripada keseluruhan 36 kerusi DUN manakala baki dimenangi Barisan Nasional (BN).Dalam pada itu, Aminudin berkata status quo bagi pembahagian kerusi tetap menjadi keutamaan dalam perbincangan bersama BN nanti.

(Mengenai calon yang akan bertanding pada PRU DUN itu, katanya ia bergantung kepada parti masing-masing)


SKSSR PERKESO sasar 300,000 golongan suri rumah mendaftar tahun ini

(Ahli Lembaga PERKESO, Datuk Nadzaruddin Abdul Razak)

KUALA TERENGGANU, 17 Mei - Skim Keselamatan Sosial Suri Rumah (SKSSR) Pertubuhan Keselamatan Sosial (PERKESO) menyasarkan 300,000 golongan itu untuk mendaftar pada tahun ini.Sehingga kini jumlah suri rumah yang telah mendaftar mencapai 160,000 orang sejak dikuatkuasakan pada 1 Disember 2022.Keseluruhan suri rumah di seluruh negara dianggarkan seramai 3 juta orang.Ahli Lembaga PERKESO, Datuk Nadzaruddin Abdul Razak berkata, pelbagai maklum balas diterima PERKESO berkaitan pendaftaran skim SKSSR dilihat rendah daripada sasaran yang diletakkan.

(Skim Keselamatan Sosial Suri Rumah (SKSSR) Pertubuhan Keselamatan Sosial (PERKESO) menyasarkan 300,000 golongan itu untuk mendaftar pada tahun ini)

Pihaknya akan meningkatkan lagi pengetahuan dan penyebaran maklumat berkaitan kebaikan skim itu ke peringkat akar umbi.Di samping itu juga PERKESO akan menggembleng kekuatan agensi kerajaan yang sedia ada seperti kerjasama bersama Kongres Kesatuan Pekerja-Pekerja Di Dalam Perkhidmatan Awam (CUEPACS)."Maklum balas yang kita terima adalah para suri rumah atau pencarum mendapati agak sukar untuk mereka mencarum, oleh itu kita selepas ini akan lebih banyak lagi menambahkan lagi saluran-saluran untuk membuat caruman, contoh menerima penggunaan kredit kad, ataupun e-wallet, atau pembayaran secara dalam talian,"Beliau berkata demikian selepas menyempurnakan Majlis Penyampaian Faedah kepada Orang Berinsuran Dan Waris di Ibu Pejabat PERKESO, di sini hari ini.


MOSTI sedia bekerjasama dengan KPM tubuh pasukan khas

PUTRAJAYA, 17 Mei - Kementerian Sains, Teknologi dan Inovasi (MOSTI) sedia bekerjasama dengan Kementerian Pendidikan untuk menubuhkan pasukan khas bagi memupuk minat sains dan teknologi dalam kalangan pelajar.Ini seperti yang disaran Perdana Menteri, Datuk Seri Anwar Ibrahim. Menterinya, Chang Lih Kang berkata inisiatif itu dilihat berupaya menyemai minat pelajar terhadap bidang sains dan teknologi terutama dalam kalangan pelajar luar bandar.

"Saya rasa ini adalah isu mendesak, di MOSTI kita lebih daripada gembira berada dalam pasukan khas. MOSTI akan memberikan kerjasama sebaik mungkin untuk menjayakan inisiatif ini.  "Kita ada usaha untuk mempromosi dan mengarus perdanakan sains, teknologi dan inovasi. Salah satu inisiatif, kami bekerjasama dengan Kementerian Ekonomi untuk menganjurkan Innovathon," katanya pada sidang media bersama pemain industri dan warga MOSTI, di sini.Mengenai kerjasama MOSTI dan Kementerian Ekonomi bagi mewujudkan program realiti televisyen Innovathon, Chang berkata setakat ini lebih 1,000 permohonan telah diterima."Kita sudah mula proses uji bakat dan bulan depan kita akan mulakan episod dan setakat ini maklum balas sangat memberangsangkan."Saya dimaklumkan inovator paling muda ialah berumur 8 tahun dan ini sesuatu yang sangat positif," katanya.Program yang bersiaran selama 10 episod itu akan ditayangkan bermula Jun depan.


SKM Kelantan tumpu lebih banyak koperasi ceburi bidang ekonomi berskala besar

KOTA BHARU, 17 Mei - Suruhanjaya Koperasi Malaysia (SKM) Kelantan memberi tumpuan untuk menggalakkan lebih banyak koperasi di negeri itu menceburi bidang perniagaan atau aktiviti ekonomi berskala besar bagi menjamin sumber pendapatan lebih lumayan. Pengarah SKM negeri, Zainudin Mohamed berkata pihaknya menyediakan inisiatif menarik selain merangka pelbagai program bertujuan membantu koperasi berminat untuk mengembangkan perniagaan diusahakan. "Antara produk-produk yang kita sediakan adalah seperti bantuan kewangan, geran dan kita juga ada pinjaman dengan kadar yang lebih kompetitif berbanding institusi kewangan konvensional, yang pentingnya mereka perlu, pihak lembaga koperasi perlu kreatif mencari perniagaan yang dapat dibuat bersama-sama dan mungkin memberi pendapatan yang lebih tinggi daripada biasa mereka buat," Beliau bercakap kepada RTM ketika ditemui pada Majlis Ramah Mesra Gerakan Koperasi Negeri Kelantan Sempena Aidilfitri, di sini hari ini.

(Pengarah Suruhanjaya Koperasi Malaysia (SKM) Kelantan,  Zainudin Mohamed)

Mengulas lanjut, Zainudin berkata untuk tempoh hampir lima bulan pertama tahun ini sahaja lebih RM6 juta nilai pinjaman dikeluarkan pihaknya untuk membantu koperasi di negeri itu menjalankan pelbagai aktiviti ekonomi. Ini termasuk perniagaan dalam sektor pertanian, perikanan, hartanah,perniagaan Ar Rahnu, dobi dan sebagainya. Ketika ini, terdapat hampir 1,000 buah koperasi aktif berdaftar di bawah SKM Kelantan dengan keahlian mencecah lebih 300,000 orang.


Cuaca panas, bekalan air di Perlis mencukupi

KANGAR, 17 Mei- Kerajaan Perlis memberi jaminan bekalan air di negeri itu mencukupi walaupun cuaca panas melanda seluruh negara ketika ini.Manakala jika ada keperluan berkaitan darurat cuaca panas, kerajaan negeri sedang meneliti keperluan membina telaga tiub bagi keperluan rakyat setempat di negeri itu.Menteri Besar Perlis, Mohd Shukri Ramli berkata paras bekalan air di Empangan Timah Tasoh masih mencukupi bagi menampung keperluan semasa rakyat bagi tempoh dua bulan lagi sekiranya cuaca panas berlarutan.Dalam masa sama, beberapa rangka kerja sedang diteliti kerajaan negeri melalui Syarikat Air Perlis (SAP) sekiranya cuaca panas berlarutan dan air tidak mencukupi."Kita telah membincangkan perkara itu bersama SAP agar membina telaga tiub di tempat-tempat sesuai di Perlis. Telaga tersebut akan dibina berhampiran dengan jalan raya, supaya ia mudah diangkut pada masa akan datang," katanya kepada pemberita di sini.Tambahnya, orang ramai dinasihat menggandakan pengambilan air kosong dan mengehadkan aktiviti luar terutama ketika cuaca panas melanda negara kini.

(Dalam masa sama, beberapa rangka kerja sedang diteliti kerajaan negeri melalui Syarikat Air Perlis (SAP) Sekiranya cuaca panas berlarutan dan air tidak mencukupi)


UMK jalin kerjasama penyelidikan universiti di Jordan

KOTA BHARU, 17 Mei - Universiti Malaysia Kelantan (UMK) menjalin kerjasama dengan Jordan Universiti Science and Technology (JUST) dalam usaha menggalakkan perkongsian kepakaran khususnya dalam bidang penyelidikan. Naib Canselor UMK, Prof Datuk Dr Razli Che Razak berkata, kerjasama dilaksanakan menerusi mendatangi Memorandum Perjanjian (MOA) dalam pelaksanaan projek Matching Grants Malaysia-Jordan. Katanya, projek itu merupakan satu inisiatif daripada Kementerian Pendidikan Tinggi Malaysia dengan kerjasama Education Malaysia Jordan (EMJ) yang mampu menjadi pemangkin usaha perkongsian kepakaran dan penyelidikan yang memberi manfaat kepada kedua-dua pihak.MoA itu ditandatangani oleh Datuk Profesor Dr Razli Che Razak bersama Presiden JUST, Prof. Khalid I El-Salem serta disaksikan oleh Duta Malaysia di Jordan, Mohamad Nasri Abdul Rahman.

(MoA ditandatangani Datuk Profesor Dr Razli Che Razak bersama Presiden JUST, Prof. Khalid I El-Salem serta disaksikan oleh Duta Malaysia di Jordan, Mohamad Nasri Abdul Rahman)

Dalam satu kenyataan, Dr Razli berkata JUST menerima sebanyak 566 permohonan geran dan hanya memilih 29 projek untuk kerjasama tersebut. Mengulas lanjut, Matching Grants itu digunakan untuk menyokong projek penyelidikan kolaboratif dengan pihak luar, seperti institusi antarabangsa yang boleh menyediakan kepakaran, sumber atau rangkaian pelengkap untuk projek penyelidikan.Dalam kerjasama itu, empat daripada projek penyelidikan tersebut adalah daripada penyelidik UMK yang sekali gus dapat membantu bukan saja kerjasama antara penyelidikan malah dapat mewujudkan sinergi dan perkongsian dalam kalangan penyelidik dan pihak luar.Tambahnya, kerjasama itu juga akan merangsang pelaburan luar dan dapat mempromosikan UMK di persada antarabangsa.


Pembantu kedai santan simpan gambar, video lucah didenda RM5,000

TAIPING, 17 Mei - Tindakan seorang pembantu kedai santan menyimpan 67 gambar dan 55 video kandungan lucah dalam telefon pintarnya mengundang padah apabila dia didenda RM5,000 oleh Mahkamah Majistret Taiping.Majistret Nur’Atiqah Sapari menjatuhkan hukuman itu terhadap Muhammad Fitri Ishak, 26 tahun selepas mengaku bersalah sebaik saja pertuduhan dibacakan terhadapnya.Mengikut pertuduhan, dia didakwa memiliki 67 gambar dan 55 video kandungan lucah yang disimpan dalam telefon pintar jenama Realme di alamat Bahagian Edgenta, Hospital Taiping pada 16 Februari 2022, kira-kira pukul 12.15 tengah hari. Bagi pertuduhan itu, dia didakwa mengikut Seksyen 292 Kanun Keseksaan yang memperuntukkan hukuman penjara maksimum tiga tahun atau denda atau kedua-duanya.

(Muhammad Fitri Ishak (depan) didenda RM5,000 oleh Mahkamah Majistret Taiping apabila mengaku bersalah memiliki 67 gambar dan 55 video kandungan lucah yang disimpan dalam telefon pintar)

Pendakwaan dikendalikan Timbalan Pendakwa Raya dari Suruhanjaya Komunikasi dan Multimedia, Siti Hajar manakala tertuduh diwakili peguam, Ng Wei Jun dari Yayasan Bantuan Guaman Kebangsaan.Terdahulu, Ng merayu anak guamnya diberikan hukuman ringan berbentuk denda atas alasan tertuduh menanggung keluarga dan sudah insaf selain kesalahan pertama tertuduh.Bagaimanapun, Siti Hajar memohon mahkamah memberi hukuman yang dapat memberi pengajaran kepada tertuduh dan orang ramai.


Bomba ambil masa dua jam kawal kebakaran PMU TNB Mid Valley

KUALA LUMPUR, 17 Mei - Tindakan pantas Jabatan Bomba dan Penyelamat Malaysia (JBPM) berjaya mengawal kebakaran sebuah bilik Pencawang Masuk Utama (PMU) ke bilik transformer Tenaga Nasional Berhad (TNB) di bangunan Mid Valley Megamall pada pukul 10.30 pagi tadi.Komander Operasi Bomba, M Fatta M Amin berkata kebakaran berjaya dipadamkan kira-kira pukul 12.44 tengah hari.

"Jabatan Bomba dan Penyelamat Malaysia telah melakukan tindakan awal di mana kita mengamalkan 'offensive fire fighting' dengan menggunakan buih. Kita juga menjalankan kerja-kerja 'defensive attacking' di mana kita hendak selamatkan tiga transformer yang bersebelahan dengan transformer yang pertama," katanya ketika ditemui pemberita di lokasi kejadian.Tambah M Fatta, satu pasukan dengan empat anggota telah dihantar ke tingkat atas bangunan bagi mengenal pasti jika terdapat sisa-sisa kebakaran berlaku. Tiada mangsa yang terlibat dalam kebakaran tersebut dan punca kebakaran masih dalam siasatan.Sementara itu, pengurusan Mid Valley City mengesahkan pusat beli-belah itu ditutup buat sementara waktu.Penutupan dibuat sebagai langkah keselamatan membabitkan pengunjung dan petugas."Kami ingin memaklumkan premis turut menanti bekalan elektrik kembali pulih sebelum boleh dibuka. Pihak pengurusan meminta maaf atas sebarang kesulitan yang timbul," kata Mid Valley City menerusi kenyataan.Mid Valley City turut memaklumkan tarikh pembukaan semula pusat beli-belah itu akan dimaklumkan dalam masa terdekat.


Maritim Malaysia gagalkan cubaan seludup 4.27 juta rokok

KUALA LINGGI, 17 Mei- Agensi Penguatkuasaan Maritim Malaysia (Maritim Malaysia) berjaya menumpaskan cubaan seludup sejumlah 4.27 juta batang rokok kretek pelbagai jenama yang dianggarkan bernilai kira-kira RM3.15 juta, Ahad lalu.Menerusi Op Murni/Op Tiris, Pengarah Maritim Negeri Melaka dan Negeri Sembilan, Kepten Maritim Iskandar Ishak berkata operasi dibuat hasil maklumat risikan dan bantuan Sistem Pengawasan Laut Malaysia (SWASLA)."Sebuah bot yang menuju ke Tanjung Sepat, Selangor berada dalam keadaan curiga kira-kira pukul 11.30 malam. "Suspek meloloskan diri ke dalam kawasan hutan bakau sebaik menyedari kehadiran bot ronda Maritim Malaysia."Keadaan cuaca gelap dan berlumpur menyukarkan pasukan operasi untuk mengesan suspek."Bot pancung tanpa tekong dan awak-awak telah ditahan di kedudukan 0.07 batu nautika barat daya Kampung Batu Laut, Tanjung Sepat lebih kurang pukul 1.30 pagi."Kesemua rampasan termasuk bot, enam enjin 200 kuasa kuda jenama Yamaha dan 4.27 juta batang rokok kretek pelbagai jenama dibawa ke Jeti Maritim Negeri Melaka dan Negeri Sembilan."Kes disiasat dibawah Akta Kastam 1967," katanya menerusi kenyataan.

(Keadaan cuaca gelap dan berlumpur menyukarkan pasukan operasi untuk mengesan suspek)


Op Khas Warga Asing, 27 saman dikeluarkan

JOHOR BAHRU, 17 Mei- Tiada lesen memandu, ubah suai struktur kenderaan serta tiada Lesen Kenderaan Motor (LKM), antara kesalahan dikesan polis dalam Op Khas Warga Asing/Roda Tiga di sini semalam.Ketua Polis Daerah Johor Bahru Selatan, ACP Raub Selamat berkata 27 saman Pol. 257 dikeluarkan hasil pemeriksaan terhadap 59 individu dan 44 kenderaan."Majoriti saman melibatkan warga asing terutama yang menunggang motosikal tiga roda."Lima kenderaan turut disita mengikut Seksyen 64 Akta Pengangkutan Jalan 1987."Semua tindakan mengikut Akta Pengangkutan Jalan 1987," katanya menerusi kenyataan.


SKM Kelantan tumpu perniagaan berskala besar

KOTA BHARU, 17 Mei-Suruhanjaya Koperasi Malaysia (SKM) Kelantan memberi tumpuan bagi menggalakkan lebih banyak koperasi di negeri itu menceburi bidang perniagaan atau aktiviti ekonomi berskala besar bagi menjamin sumber pendapatan lebih lumayan.Pengarahnya, Zainudin Mohamed berkata, pihaknya menyediakan pelbagai inisiatif menarik selain merangka pelbagai program bertujuan membantu koperasi yang berminat bagi mengembangkan perniagaan."Antara inisiatif yang disediakan ialah seperti bantuan kewangan, geran dan pinjaman dengan kadar yang kompetitif."Paling penting, lembaga Koperasi perlu kreatif mencari perniagaan yang dapat memberi pendapatan lumayan", katanya kepada RTM pada Majlis Ramah Mesra Gerakan Koperasi Negeri Kelantan Sempena Aidilfitri di sini.Zainuddin berkata lebih RM6 juta pinjaman telah diperuntukan pihaknya bagi membantu koperasi di negeri itu bagi menjalankan pelbagai aktiviti perniagaan.Ini merangkumi perniagaan dalam sektor pertanian, perikanan, hartanah, perniagaan Ar Rahnu, dobi dan sebagainya. Ketika ini, terdapat hampir 1000 buah koperasi aktif berdaftar di bawah SKM Kelantan dengan keahlian mencecah lebih 300,000 orang.

(Pengarah SKM Kelantan, Zainudin Mohamed/FOTO RTM)


Polis Johor gempur sarang dadah, 17 orang ditahan

PONTIAN, 17 Mac- Seramai 17 individu ditahan polis atas pelbagai kesalahan berkaitan dadah menerusi 13 serbuan di sini semalam.Menerusi Ops Bersepadu, Ketua Polis Daerah Pontian, Superintenden Mohammad Shofee Tayib berkata serbuan tersebut dilakukan di Benut, Ayer Baloi dan Pekan Nanas."Serbuan dilakukan dengan kerjasama Agensi Antidadah Kebangsaan (AADK)."Dadah disyaki syabu beranggaran 0.40 gram dan heroin dengan anggaran 0.75 gram dirampas."Semua tangkapan berusia 24 hingga 54 tahun."Kesemuanya disiasat dibawah Seksyen 12(2) Akta Dadah Berbahaya (ADB) 1952, Seksyen 15(1)(a) ADB 1952 dan Seksyen 3(1) Akta Penagih Dadah 1983," katanya menerusi kenyataan.


Pesara guru terharu terima kek coklat dari bekas pelajar

(Cikgu Marziah Che Ok bersama suami dan anak-anaknya menerima kunjungan daripada bekas pelajar semalam)

PADANG TERAP, 17 Mei - Walau sekecil-kecil pemberian tetap memberi makna buat insan yang menerima kejutan daripada orang yang tidak disangka-sangka.Itulah momen manis dilalui seorang pesara guru yang lumpuh anggota badan akibat strok sejak 3 tahun lalu apabila bekas pelajarnya menghadiahkan kek coklat di kediamannya di Kampung Masjid Baru, Naka di sini sempena Hari Guru yang disambut seluruh negara, semalam.Marziah Che Ok, 66, juga bergelar seorang ustazah ternyata terharu selepas menerima kunjungan bekas pelajarnya diketuai Yang Dipertua Gabungan Pelajar Melayu Semenanjung (GPMS) Padang Terap, Muhammad Jasnizam Husni ."Kek ini sebagai tanda ingatan dan penghargaan atas jasa dan pengorbanan yang telah dicurahkan sepanjang berkhidmat sebagai guru."Setiap anak murid pasti mengingati guru yang pernah mendidik mereka. Sebab cikgu berbeza dengan profesion yang lain, walau cikgu dah pencen tetap akan dipanggil cikgu sampai bila-bila," kata Jasnizam ketika ditemui RTM dalam sesi lawatan ke rumah Ustazah Marziah.Tiada apa yang lebih menggembirakan Marziah apabila kebanyakkan bekas pelajar didikannya kini telah berjaya dalam bidang masing-masing."Dalam dunia pendidikan kita tidak boleh berputus asa. Walau susah mana sekalipun kena usaha agar setiap pelajar mendapat pendidikan yang sempurna, " katanya dalam keadaan nada sebak kepada RTM .

Ustazah Marziah mempunyai 7 orang anak kini semakin pulih selepas mengalami strok sejak Jun 2020 namun beliau sekali lagi berdepan dengan ujian apabila kaki kanannya retak selepas terjatuh di bilik air beberapa hari lalu. Beliau mula berkhidmat sebagai guru mengajar subjek Pendidikan Islam pada tahun 1987 dan bersara pada tahun 2016.Nuraini Mohd Noh yang juga bekas pelajarnya menyifatkan Ustazah Marziah sebagai seorang guru yang garang namun dalam ketegasannya, dia akui tetap terselit kelembutan yang ada untuk mendidik anak muridnya sebagai seorang manusia yang berguna.


Kalimah Allah: Kabinet mendapat perkenan YDPA persembah cadangan perkukuh dasar

KUALA LUMPUR, 17 Mei- Kabinet telah mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah untuk mempersembahkan cadangan-cadangan bagi mengukuhkan penguatkuasaan dasar berhubung kalimah ‘Allah’ kepada Majlis Raja-Raja.

Perdana Menteri, Datuk Seri Anwar Ibrahim menerusi kenyataan media memaklumkan, pada masa sama langkah itu akan memperkukuh perpaduan dan keharmonian di antara kaum dan agama di negara ini.

Beliau menyatakan Mesyuarat Jemaah Menteri hari ini telah membincangkan keputusan Peguam Negara untuk menarik balik rayuan terhadap kes Jill Ireland berhubung bahan penerbitan yang mengandungi kalimah Allah."Jemaah Menteri mengambil maklum bahawa keputusan yang dibuat hanya berkisar soal pentadbiran dan tidak merubah ketetapan Mahkamah Persekutuan pada tahun 2014," menurut kenyataan tersebut.Jemaah Menteri turut menegaskan bahawa kerajaan menghormati, memperakui, dan menerima pakai ketetapan enakmen negeri-negeri dan titah Seri Paduka Baginda Yang di-Pertuan Agong pada 7 Februari 2023 yang menzahirkan agar dikekalkan dasar sedia ada yang sedang berkuat kuasa berhubung isu penggunaan kalimah Allah.

(Perdana Menteri Datuk Seri Anwar Ibrahim / FOTO BERNAMA)

“Kerajaan akan senantiasa mempertahan Perlembagaan Persekutuan terutama Perkara 3 berhubung agama Islam adalah agama Persekutuan dan agama-agama lain boleh diamalkan dengan aman dan damai bagi menyelesaikan isu ini secara menyeluruh dan bersepadu,” ujar Perdana Menteri dalam kenyataan itu.


Wan Azizah lancar buku biografi Tan Sri Asiah Abu Samah

KUALA LUMPUR, 17 Mei- Isteri Perdana Menteri Datuk Seri Dr Wan Azizah Wan Ismail hari ini melancarkan buku biografi bertajuk “Tan Sri Asiah Abu Samah A Women of Substance” di Persatuan Alumni Universiti Malaya Clubhouse di sini. Buku mengandungi 203 halaman itu menceritakan perjalanan kerjaya tokoh pendidikan negara itu dan merupakan penghormatan terhadap kepimpinan, visi dan sumbangan beliau yang juga merupakan bekas Ketua Pengarah Pendidikan Malaysia wanita pertama. Buku tersebut ditulis dan diselenggara oleh lima bekas pelajar Kolej Tunku Kurshiah (TKC) iaitu Sharifah Maimunah Syed Zain, Asma Abdullah, Rodziah Ahmad Tajuddin, Rozita Rosli dan Naziah Nawawie.

(Datuk Seri Dr Wan Azizah Wan Ismail / FOTO BERNAMA)

Wan Azizah dalam ucapannya menzahirkan penghargaan kepada sumbangan Asiah yang juga merupakan bekas gurunya ketika menuntut di TKC dan antara individu yang membentuk dan mencorakkan peribadinya."Buku ini akan menceritakan siapa Tan Sri Asiah yang kita kenal dan kita tidak kenal," katanya.